http://www.thaigov.go.th

 วันนี้ (30 ตุลาคม 2561) เวลา 10.30 น. ณ ห้องประชุมประชุมแสนหวี หอประชุมนานาชาติ

40 ปี มหาวิทยาลัยราชภัฏเชียงราย ตำบลบ้านดู่ อำเภอเมืองเชียงราย จังหวัดเชียงราย พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 8/2561

​ ภายหลังเสร็จสิ้นการประชุม นายพุทธิพงษ์ ปุณณกันต์ รองเลขาธิการนายกรัฐมนตรี

ฝ่ายการเมือง ปฏิบัติหน้าที่โฆษกประจำสำนักนายกรัฐมนตรี ได้แถลงผลการประชุมคณะรัฐมนตรี สรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... (การแลกเปลี่ยนข้อมูลตามคำขอระหว่างประเทศและการแลกเปลี่ยน ข้อมูลอัตโนมัติระหว่างประเทศ)

 2. เรื่อง ร่างพระราชบัญญัติการประกอบวิชาชีพประเมินมูลค่าทรัพย์สิน พ.ศ. ....

 3. เรื่อง ร่างพระราชบัญญัติสถานประกอบการเพื่อสุขภาพ (ฉบับที่ ..) พ.ศ. ....

 4. เรื่อง ร่างพระราชบัญญัติว่าด้วยการวินิจฉัยชี้ขาดอำนาจหน้าที่ระหว่างศาล (ฉบับที่ ..) พ.ศ. ....

 5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมต้องเป็นไปตาม มาตรฐาน จำนวน 2 ฉบับ

 6. เรื่อง ร่างพระราชกฤษฎีกากำหนดหน่วยงานของรัฐตามพระราชบัญญัติความ รับผิดทางละเมิดของเจ้าหน้าที่ พ.ศ. 2539 (ฉบับที่ ..) พ.ศ. …. (สำนักงาน การตรวจเงินแผ่นดิน)

 7. เรื่อง ร่างกฎกระทรวงกำหนดกรณีการจัดซื้อจัดจ้างพัสดุโดยวิธีเฉพาะเจาะจง (ฉบับที่ ..) พ.ศ. ….

|  |
| --- |
| **เศรษฐกิจ- สังคม** |

 8. เรื่อง ขออนุมัติการจัดทำโครงการอาคารเช่าสำหรับผู้มีรายได้น้อย ปี 2560 (โครงการอาคารเช่าสำหรับผู้มีรายได้น้อย จังหวัดลำปาง)

9. เรื่อง ขออนุมัติโครงการศูนย์ซ่อมบำรุงอากาศยานอู่ตะเภา โครงการพัฒนา สนามบินอู่ตะเภาและเมืองการบินภาคตะวันออก โครงการพัฒนาท่าเรือ แหลมฉบัง ระยะที่ 3 และโครงการพัฒนาท่าเรืออุตสาหกรรมมาบตาพุด ระยะที่ 3

 10. เรื่อง ขออนุมัติดำเนินโครงการอ่างเก็บน้ำลำสะพุง อันเนื่องมาจากพระราชดำริ

 จังหวัดชัยภูมิ

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 30 ตุลาคม 2561)

ด้วยการสแกน QR Code



 11. เรื่อง การกำหนดสินค้าควบคุมเพิ่มเติมตามพระราชบัญญัติว่าด้วยราคาสินค้าและ บริการ พ.ศ. 2542

 12. เรื่อง การส่งเสริมวัฒนธรรมสร้างสรรค์ในพื้นที่กลุ่มจังหวัดภาคเหนือตอนบน 2 และการ ใช้มิติทางวัฒนธรรมสร้างภาพลักษณ์ให้กับประเทศ : ผลการดำเนินงานกรณี ถ้ำหลวง จังหวัดเชียงราย

 13. เรื่อง สรุปผลการปฏิบัติราชการของคณะรัฐมนตรีในพื้นที่กลุ่มจังหวัดภาคเหนือ

 ตอนบน 2

 14. เรื่อง แนวทางการพัฒนาการท่องเที่ยวกลุ่มจังหวัดภาคเหนือตอนบน 2

|  |
| --- |
| **ต่างประเทศ** |

 15. เรื่อง ขอความเห็นชอบต่อร่างเอกสารที่จะมีการให้ความเห็นชอบ รับรอง และลงนามใน การประชุมรัฐมนตรีศึกษาอาเซียน ครั้งที่ 10 และการประชุมที่เกี่ยวข้อง

 16. เรื่อง การรับรองเอกสารที่เกี่ยวข้องกับการประชุมสภารัฐมนตรีสมาคมแห่งมหาสมุทร อินเดีย ครั้งที่ 18

 17. เรื่อง ขอความเห็นชอบต่อเอกสารยกระดับกรอบความร่วมมือทางเศรษฐกิจไทย – จีน ที่จะมีการลงนามในระหว่างการเดินทางเยือนสาธารณรัฐประชาชนจีนของ

 รองนายกรัฐมนตรี (นายสมคิด จาตุศรีพิทักษ์)

|  |
| --- |
| **แต่งตั้ง** |

 18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 19. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 20. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

 (กระทรวงวัฒนธรรม)

 21. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการสถาบันวิจัย และพัฒนาพื้นที่สูง

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... (การแลกเปลี่ยนข้อมูลตามคำขอระหว่างประเทศและการแลกเปลี่ยนข้อมูลอัตโนมัติระหว่างประเทศ)**

 คณะรัฐมนตรีมีมติอนุมัติและรับทราบ ดังนี้

 1. อนุมัติหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... (การแลกเปลี่ยนข้อมูลตามคำขอระหว่างประเทศและการแลกเปลี่ยนข้อมูลอัตโนมัติระหว่างประเทศ) ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงดิจิทัลเพื่อเศรษฐกิจและสังคมและสำนักงานศาลยุติธรรมไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่กระทรวงการคลังเสนอ

 3. ให้กระทรวงการคลังรับความเห็นของสำนักงานศาลยุติธรรมและสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างพระราชบัญญัติ**

 1. ให้อำนาจอธิบดีกรมสรรพากรในการสั่งให้บุคคลมีหน้าที่รวบรวมและนำส่งข้อมูลทางภาษีและข้อมูลอื่น ๆ ตามที่ได้ร้องขอจากเจ้าหน้าที่ผู้มีอำนาจหรือตามสัญญาที่รัฐบาลไทยได้ทำไว้กับต่างประเทศหรือองค์การระหว่างประเทศหรือตามสัญญาที่สำนักงานการค้าและเศรษฐกิจได้ทำไว้กับหน่วยงานของต่างประเทศ โดยบุคคลดังกล่าวต้องรวบรวมและนำส่งข้อมูลตามหลักเกณฑ์ วิธีการ และเงื่อนไข ที่กำหนดในกฎกระทรวง

 2. ให้อธิบดีกรมสรรพากรมีอำนาจเปิดเผยและแลกเปลี่ยนข้อมูลที่ได้รับตามสัญญาที่รัฐบาลไทยได้ทำไว้กับรัฐบาลต่างประเทศหรือองค์การระหว่างประเทศ หรือตามสัญญาที่สำนักงานการค้าและเศรษฐกิจได้ทำไว้กับหน่วยงานของต่างประเทศ

 3. กำหนดกรณีที่ผู้ใดล่วงรู้ข้อมูลเนื่องจากการแลกเปลี่ยนข้อสนเทศระหว่างประเทศ ห้ามมิให้นำออกแจ้งแก่ผู้ใดหรือยังให้ทราบกันไปโดยวิธีใด เว้นแต่เป็นการเปิดเผย หรือแลกเปลี่ยนข้อสนเทศตามสัญญาที่รัฐบาลไทยได้ทำไว้กับรัฐบาลต่างประเทศหรือองค์การระหว่างประเทศตามสัญญาที่สำนักงานการค้าและเศรษฐกิจได้ทำไว้กับหน่วยงานของต่างประเทศ หรือเป็นการเปิดเผยตามอำนาจและหน้าที่ที่กฎหมายกำหนด

 4. กำหนดบทลงโทษในกรณีที่ผู้มีหน้าที่รายงานผู้ใดไม่ปฏิบัติตามคำสั่งของเจ้าหน้าที่ผู้มีอำนาจในการรวบรวมและนำส่งข้อมูล โดยให้เจ้าหน้าที่ผู้มีอำนาจพิจารณามีคำสั่งลงโทษทางปกครองไม่เกิน 100,000 บาทและปรับอีกไม่เกินวันละ 10,000 บาทตลอดเวลาที่ยังฝ่าฝืนอยู่หรือจนกว่าจะได้ปฏิบัติให้ถูกต้อง

 5. กำหนดบทลงโทษในกรณีที่ผู้ใดรู้อยู่แล้วหรือโดยจงใจแจ้งข้อความเท็จในการรวบรวมและนำส่งข้อมูล ต้องระวางโทษจำคุกตั้งแต่ 3 เดือนถึง 7 ปี หรือปรับตั้งแต่ 2,000 บาทถึง 200,000 บาท หรือทั้งจำทั้งปรับ

 6. กำหนดบทลงโทษในกรณีที่ผู้ล่วงรู้ข้อมูลที่ต้องรายงานหรือข้อมูลที่ได้รับมาจากต่างประเทศ แล้วนำไปเปิดเผยหรือแลกเปลี่ยนแก่บุคคลอื่น ต้องระวางโทษจำคุกไม่เกิน 1 ปี หรือปรับไม่เกิน 100,000 บาท หรือทั้งจำทั้งปรับ

**2. เรื่อง ร่างพระราชบัญญัติการประกอบวิชาชีพประเมินมูลค่าทรัพย์สิน พ.ศ. ....**

 คณะรัฐมนตรีมติอนุมัติและรับทราบ ดังนี้

 1. อนุมัติหลักการร่างพระราชบัญญัติการประกอบวิชาชีพประเมินมูลค่าทรัพย์สิน พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ.ร. สำนักงานคณะกรรมการกำกับหลักทรัพย์และตลาดหลักทรัพย์ ธนาคารแห่งประเทศไทย สำนักงานการตรวจเงินแผ่นดิน สมาคมธนาคารไทย และสำนักงานอัยการสูงสุด ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าวตามที่กระทรวงการคลังเสนอ

 **สาระสำคัญของร่างพระราชบัญญัติ**

 1. **บทนิยาม**

 1.1 กำหนดบทนิยาม “การประกอบวิชาชีพประเมินมูลค่าทรัพย์สิน” หมายความว่า การประเมินมูลค่าทรัพย์สิน โดยมีวัตถุประสงค์เพื่อรับค่าบริการหรือค่าตอบแทนอย่างอื่น ทั้งนี้เพื่อให้เกิดความชัดเจนและสอดคล้องกับเจตนารมณ์ของพระราชบัญญัติ

 1.2 กำหนดให้รัฐมนตรีว่าการกระทรวงการคลังรักษาการตามพระราชบัญญัตินี้

 2. **หมวด 1 คณะกรรมการกำกับดูแลและส่งเสริมวิชาชีพประเมินมูลค่าทรัพย์สิน**

 2.1 กำหนดให้มีคณะกรรมการกำกับดูแลและส่งเสริมวิชาชีพประเมินมูลค่าทรัพย์สิน โดยมีวัตถุประสงค์เพื่อให้การประกอบวิชาชีพประเมินมูลค่าทรัพย์สินมีมาตรฐาน และอยู่ภายใต้ระบบควบคุมจรรยาบรรณแห่งวิชาชีพเดียวกัน จำนวน 15 คน โดยมีปลัดกระทรวงการคลังเป็นประธานกรรมการ ทำหน้าที่กำหนดนโยบาย แผนงาน และมาตรการในการกำกับดูแลการประกอบวิชาชีพประเมินมูลค่าทรัพย์สิน ให้คำแนะนำหรือเสนอความเห็นต่อรัฐมนตรีในการกำหนด ปรับปรุง และพัฒนามาตรฐานการประเมินมูลค่าทรัพย์สินและจรรยาบรรณแห่งวิชาชีพประเมินมูลค่าทรัพย์สิน กำหนดหลักเกณฑ์และวิธีการเกี่ยวกับการจดทะเบียนของนิติบุคคลซึ่งประกอบกิจการให้บริการประเมินมูลค่าทรัพย์สิน เป็นต้น

 2.2 ให้ผู้อำนวยการสำนักงานคณะกรรมการกำกับดูแลและส่งเสริมวิชาชีพประเมินมูลค่าทรัพย์สิน เป็นกรรมการและเลขานุการ

 3. **หมวด 2 สำนักงานคณะกรรมการกำกับดูแลและส่งเสริมวิชาชีพประเมินมูลค่าทรัพย์สิน**

 กำหนดให้มีการจัดตั้งสำนักงานคณะกรรมการกำกับดูแลและส่งเสริมวิชาชีพประเมินมูลค่าทรัพย์สิน เป็นหน่วยงานของรัฐที่ไม่เป็นส่วนราชการและไม่เป็นรัฐวิสาหกิจ มีฐานะเป็นนิติบุคคลอยู่ในกำกับของ กค. เพื่อทำหน้าที่ดำเนินการเกี่ยวกับการจดทะเบียนและออกใบอนุญาตตามพระราชบัญญัตินี้ และรับผิดชอบงานธุรการของคณะกรรมการกำกับดูแลและส่งเสริมวิชาชีพประเมินมูลค่าทรัพย์สิน โดยมีผู้อำนวยการที่มาจากการแต่งตั้งของคณะกรรมการโดยความเห็นชอบของรัฐมนตรีเป็นผู้บังคับบัญชาพนักงานและลูกจ้างและรับผิดชอบในการดำเนินกิจการทั้งปวงของสำนักงาน และให้มีอำนาจในการวางระเบียบการปฏิบัติงานของสำนักงานและเจ้าหน้าที่ของสำนักงาน

 4. **หมวด 3 การประกอบวิชาชีพประเมินมูลค่าทรัพย์สิน**

 กำหนดให้ผู้อำนวยการเป็นนายทะเบียน มีอำนาจหน้าที่ในการออกใบอนุญาตรับขึ้นทะเบียน รักษาทะเบียนผู้ประเมินมูลค่าทรัพย์สินรับอนุญาต และทะเบียนนิติบุคคลซึ่งประกอบกิจการให้บริการประเมินมูลค่าทรัพย์สิน และมีอำนาจหน้าที่อื่นตามที่กำหนดในพระราชบัญญัตินี้ และกำหนดให้รัฐมนตรีโดยคำแนะนำของคณะกรรมการจัดให้มีมาตรฐานการประเมินมูลค่าทรัพย์สินเพื่อเป็นหลักในการประเมินมูลค่าทรัพย์สินของผู้ประเมินมูลค่าทรัพย์สินรับอนุญาต โดยออกเป็นกฎกระทรวง

 5. **หมวด 4 จรรยาบรรณแห่งวิชาชีพประเมินมูลค่าทรัพย์สิน**

 5.1 กำหนดให้รัฐมนตรีโดยคำแนะนำของคณะกรรมการ จัดให้มีจรรยาบรรณแห่งวิชาชีพประเมินมูลค่าทรัพย์สินโดยออกเป็นกฎกระทรวง โดยอย่างน้อยต้องประกอบด้วยข้อกำหนดในเรื่องดังต่อไปนี้

 5.1.1 การปฏิบัติหน้าที่ตามมาตรฐานการประเมินมูลค่าทรัพย์สิน

 5.1.2 ความรู้ความสามารถทางวิชาชีพ

 5.1.3 ความซื่อสัตย์สุจริต ความโปร่งใส ความเป็นอิสระและความเที่ยงธรรม

 5.1.4 ความรับผิดชอบต่อผู้รับบริการและการรักษาความลับ

 5.1.5 ความขัดแย้งทางผลประโยชน์ในการปฏิบัติงาน

 5.1.6 หลักปฏิบัติต่อผู้ประเมินมูลค่าทรัพย์สินอื่น และสมาคมวิชาชีพประเมินมูลค่าทรัพย์สิน

 5.1.7 ข้อควรปฏิบัติที่คณะกรรมการพิจารณาแล้วเห็นว่าจำเป็นต่อการประกอบวิชาชีพประเมินมูลค่าทรัพย์สิน

 5.2 กำหนดให้นายทะเบียนมีอำนาจในการวินิจฉัยชี้ขาดการประพฤติผิดจรรยาบรรณ โดยทำเป็นคำสั่ง และให้มีการอุทธรณ์คำสั่งดังกล่าวต่อคณะกรรมการควบคุมการประกอบวิชาชีพประเมินมูลค่า ทรัพย์สินได้

 6. **หมวด 5 การตรวจสอบและการบัญชี**

 กำหนดให้สำนักงานวางและรักษาไว้ซึ่งบัญชีที่เป็นไปตามหลักสากลและสอดคล้องกับระบบการบัญชีที่ กค. วางไว้ และให้สำนักงานการตรวจเงินแผ่นดิน (สตง.) เป็นผู้สอบบัญชีของสำนักงาน

 7. **หมวด 6 บทเบ็ดเตล็ด**

 กำหนดให้ในการปฏิบัติหน้าที่ตามพระราชบัญญัตินี้ ให้นายทะเบียนพนักงานเจ้าหน้าที่ มีอำนาจเข้าไปในที่ดิน อสังหาริมทรัพย์หรือสถานที่อื่นใด ซึ่งมีปัญหาเกี่ยวกับการประเมินมูลค่าทรัพย์สิน หรือเข้าไปในสถานที่ประกอบการของผู้ประเมินมูลค่าทรัพย์สินรับอนุญาตหรือนิติบุคคลซึ่งประกอบกิจการให้บริการประเมินมูลค่าทรัพย์สิน หรือเรียกบุคคลที่เกี่ยวข้องมาให้ถ้อยคำหรือชี้แจงข้อเท็จจริงหรือทำคำชี้แจงเป็นหนังสือ หรือส่งเอกสารหรือหลักฐานใด เพื่อประโยชน์ในการตรวจสอบมาตรฐานการประเมินมูลค่าทรัพย์สิน ตามหลักเกณฑ์และวิธีการที่กฎหมายกำหนด โดยให้กรรมการ อนุกรรมการ นายทะเบียน และพนักงานเจ้าหน้าที่ เป็นเจ้าพนักงานตามประมวลกฎหมายอาญา

 8. **หมวด 7 บทกำหนดโทษ**

 มีบทกำหนดโทษทางอาญาสำหรับผู้ประกอบวิชาชีพประเมินมูลค่าทรัพย์สินที่ไม่ได้รับอนุญาต ใบอนุญาตขาดอายุ นิติบุคคลใดประกอบกิจการให้บริการประเมินมูลค่าทรัพย์สินโดยไม่ได้รับจดทะเบียน รวมทั้งกำหนดให้มีการเปรียบเทียบความผิด โดยเมื่อผู้ต้องหาได้ชำระค่าปรับตามคำเปรียบเทียบแล้วให้คดีนั้นเป็นอันเลิกกัน

 9. **บทเฉพาะกาล**

 กำหนดให้ในระยะเริ่มแรกที่ยังไม่มีคณะกรรมการกำกับดูแลและส่งเสริมวิชาชีพประเมินมูลค่าทรัพย์สิน และสำนักงานคณะกรรมการกำกับดูแลและส่งเสริมวิชาชีพประเมินมูลค่าทรัพย์สิน ให้กรมธนารักษ์จัดให้มีสำนักงานและมีอำนาจสั่งให้ข้าราชการ พนักงานราชการ หรือลูกจ้างของกรมธนารักษ์เข้าร่วมปฏิบัติงานในสำนักงานได้เป็นการชั่วคราว แต่ต้องไม่เกินหนึ่งปี

**3. เรื่อง ร่างพระราชบัญญัติสถานประกอบการเพื่อสุขภาพ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติสถานประกอบการเพื่อสุขภาพ (ฉบับที่ ..) พ.ศ. .... ตามที่สำนักเลขาธิการนายกรัฐมนตรี โดยคณะกรรมการดำเนินการปฏิรูปกฎหมายในระยะเร่งด่วนเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 ให้ยกเลิกความใน (2) ของ ข. ของมาตรา 23 แห่งพระราชบัญญัติสถานประกอบการเพื่อสุขภาพ พ.ศ. 2559 ซึ่งกำหนดให้ผู้ขอขึ้นทะเบียนเป็นผู้ให้บริการ ต้องไม่มีลักษณะต้องห้ามเป็นผู้เคยต้องคำพิพากษาถึงที่สุดว่าเป็นผู้กระทำผิดในความผิดเกี่ยวกับเพศหรือความผิดเกี่ยวกับทรัพย์ตามประมวลกฎหมายอาญา ความผิดตามกฎหมายเกี่ยวกับยาเสพติด หรือความผิดตามกฎหมายว่าด้วยการป้องกันและปราบปรามการค้าประเวณี เว้นแต่ได้พ้นโทษมาแล้วไม่น้อยกว่า 1 ปีก่อนวันยื่นคำขอขึ้นทะเบียน

**4. เรื่อง ร่างพระราชบัญญัติว่าด้วยการวินิจฉัยชี้ขาดอำนาจหน้าที่ระหว่างศาล (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติว่าด้วยการวินิจฉัยชี้ขาดอำนาจหน้าที่ระหว่างศาล (ฉบับที่ ..) พ.ศ. .... ตามที่สำนักงานศาลยุติธรรมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. แก้ไขเพิ่มเติมกรอบระยะเวลาของกระบวนการโต้แย้งเขตอำนาจศาล โดยให้คู่ความฝ่ายที่ถูกฟ้อง ให้ยื่นคำร้องโต้แย้งเขตอำนาจศาลภายในกำหนดระยะเวลายื่นคำให้การหรือก่อนพ้นระยะเวลาที่ศาลอนุญาตให้ยื่นคำให้การเป็นอย่างช้าและในระหว่างเข้าสู่กระบวนการวินิจฉัยชี้ขาดเขตอำนาจศาลให้ศาลที่รับฟ้องมีดุลพินิจในการพิจารณาคดีต่อไปได้เพื่อป้องกันการประวิงคดี

 2. แก้ไขเพิ่มเติมระยะเวลาการพิจารณาคำร้อง ให้คณะกรรมการพิจารณาวินิจฉัยชี้ขาด กรณีคำพิพากษาหรือคำสั่งที่ถึงที่สุดระหว่างศาลขัดแย้งกัน โดยกำหนดให้คณะกรรมการพิจารณาให้แล้วเสร็จภายใน 60 วัน นับแต่วันที่คณะกรรมการมีมติรับเรื่อง แต่ถ้ามีเหตุจำเป็นให้คณะกรรมการลงมติขยายเวลาออกไปได้ไม่เกิน 90 วัน โดยให้บันทึกเหตุแห่งความจำเป็นนั้นไว้ด้วย

 3. ให้มีผู้ช่วยเลขานุการคณะกรรมการได้ไม่เกิน 2 คน เพื่อประโยชน์ในการปฏิบัติงานของเลขานุการคณะกรรมการ

 4. ให้ผู้ช่วยเลขานุการคณะกรรมการได้รับประโยชน์ตอบแทนตามที่กำหนดในพระราชกฤษฎีกา

**5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมต้องเป็นไปตาม มาตรฐานจำนวน 2 ฉบับ**

 คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมกระจกเทมเปอร์ต้องเป็นไปตามมาตรฐาน พ.ศ. .... และร่างพระราชกฤษฎีกากำหนดให้ผลิตภัณฑ์อุตสาหกรรมกระจกนิรภัยหลายชั้นต้องเป็นไปตามมาตรฐาน พ.ศ. .... รวม 2 ฉบับ ตามที่กระทรวงอุตสาหกรรมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างพระราชกฤษฎีกา**

 1. **ร่างพระราชกฤษฎีกากำหนดให้ผลิตภัณฑ์อุตสาหกรรมกระจกเทมเปอร์ต้องเป็นไปตามมาตรฐาน พ.ศ. ....** เป็นการกำหนดให้ผลิตภัณฑ์อุตสาหกรรมกระจกเทมเปอร์ต้องเป็นไปตามมาตรฐานเลขที่ มอก. 965 – 2560 ตามประกาศกระทรวงอุตสาหกรรม ฉบับที่ 5005 (พ.ศ. 2560) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมกระจกสำหรับอาคาร : กระจกนิรภัยเทมเปอร์ และกำหนดมาตรฐานผลิตภัณฑ์อุตสาหกรรมกระจกเทมเปอร์ ลงวันที่ 5 ตุลาคม พ.ศ. 2560 โดยให้มีผลใช้บังคับเมื่อพ้นกำหนด 365 วัน นับแต่วันประกาศในราชกิจจานุเบกษาเป็นต้นไป

 2. **ร่างพระราชกฤษฎีกากำหนดให้ผลิตภัณฑ์อุตสาหกรรมกระจกนิรภัยหลายชั้นต้องเป็นไปตามมาตรฐาน พ.ศ. ....** เป็นการกำหนดให้ผลิตภัณฑ์อุตสาหกรรมกระจกนิรภัยหลายชั้นต้องเป็นไปตามมาตรฐานเลขที่ มอก. 1222 – 2560 ตามประกาศกระทรวงอุตสาหกรรม ฉบับที่ 5006 (พ.ศ. 2560) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมกระจกสำหรับอาคาร : กระจกนิรภัยหลายชั้น และกำหนดมาตรฐานผลิตภัณฑ์อุตสาหกรรมกระจกนิรภัยหลายชั้น ลงวันที่ 5 ตุลาคม พ.ศ. 2560 โดยให้มีผลใช้บังคับเมื่อพ้นกำหนด 365 วัน นับแต่วันประกาศในราชกิจจานุเบกษาเป็นต้นไป

**6. เรื่อง ร่างพระราชกฤษฎีกากำหนดหน่วยงานของรัฐตามพระราชบัญญัติความรับผิดทางละเมิดของเจ้าหน้าที่ พ.ศ. 2539 (ฉบับที่ ..) พ.ศ. …. (สำนักงานการตรวจเงินแผ่นดิน)**

 คณะรัฐมนตรีมีมติอนุมัติหลักการร่างพระราชกฤษฎีกากำหนดหน่วยงานของรัฐตามพระราชบัญญัติความรับผิดทางละเมิดของเจ้าหน้าที่ พ.ศ. 2539 (ฉบับที่ ..) พ.ศ. …. ตามที่สำนักงานการตรวจเงินแผ่นดิน (สตง.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 สตง. เสนอว่า

 1. สตง. เป็นส่วนราชการที่เป็นหน่วยงานอิสระตามรัฐธรรมนูญ โดยมีฐานะเป็นนิติบุคคล ตามมาตรา 58 แห่งพระราชบัญญัติประกอบรัฐธรรมนูญว่าด้วยการตรวจเงินแผ่นดิน พ.ศ. 2561

 2. โดยที่พระราชบัญญัติความรับผิดทางละเมิดของเจ้าหน้าที่ พ.ศ. 2539 บัญญัติให้หน่วยงานของรัฐ หมายความว่า กระทรวง ทบวง กรม หรือส่วนราชการที่เรียกชื่ออย่างอื่น และมีฐานะเป็นกรม ราชการส่วนภูมิภาค ราชการส่วนท้องถิ่น หรือรัฐวิสาหกิจที่ตั้งขึ้นโดยพระราชบัญญัติ หรือพระราชกฤษฎีกา และให้หมายความรวมถึงหน่วยงานอื่นของรัฐที่พระราชกฤษฎีกากำหนดให้เป็นหน่วยงานของรัฐตามพระราชบัญญัตินี้ ซึ่ง สตง. เป็นส่วนราชการที่เป็นหน่วยงานอิสระตามรัฐธรรมนูญ โดยมีฐานะเป็นนิติบุคคลและใช้อำนาจในการปฏิบัติหน้าที่ตามพระราชบัญญัติประกอบรัฐธรรมนูญว่าด้วยการตรวจเงินแผ่นดิน พ.ศ. 2561 ยังไม่ได้ถูกกำหนดให้เป็นหน่วยงานของรัฐตามพระราชบัญญัติดังกล่าว ดังนั้น เพื่อให้ สตง. เป็นหน่วยงานของรัฐตามกฎหมายว่าด้วยความรับผิดทางละเมิดของเจ้าหน้าที่ อันจะทำให้หน้าที่ของ สตง. ที่ปฏิบัติหน้าที่โดยสุจริตได้รับความคุ้มครองตามกฎหมายดังกล่าว

จึงได้เสนอร่างพระราชกฤษฎีกากำหนดหน่วยงานของรัฐตามพระราชบัญญัติความรับผิดทางละเมิดของเจ้าหน้าที่ พ.ศ. 2539 (ฉบับที่ ..) พ.ศ. …. มาเพื่อดำเนินการ

 **สาระสำคัญของร่างพระราชกฤษฎีกา**

 กำหนดให้ สตง. เป็นหน่วยงานของรัฐตามพระราชบัญญัติความรับผิดทางละเมิดของเจ้าหน้าที่

พ.ศ. 2539 เพื่อให้เจ้าหน้าที่ของ สตง. ซึ่งปฏิบัติหน้าที่โดยสุจริตได้รับความคุ้มครองตามพระราชบัญญัติดังกล่าว

**7. เรื่อง ร่างกฎกระทรวงกำหนดกรณีการจัดซื้อจัดจ้างพัสดุโดยวิธีเฉพาะเจาะจง (ฉบับที่ ..) พ.ศ. ….**

คณะรัฐมนตรีมีมติอนุมัติหลักการร่างกฎกระทรวงกำหนดกรณีการจัดซื้อจัดจ้างพัสดุโดยวิธีเฉพาะเจาะจง (ฉบับที่ ..) พ.ศ. …. ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 กำหนดให้การจัดซื้อจัดจ้างพัสดุที่เกี่ยวกับการจัดประชุมสุดยอดอาเซียนและการประชุมที่เกี่ยวข้อง ในช่วงที่ไทยดำรงตำแหน่งประธานอาเซียน ปี 2562 เป็นไปด้วยความเรียบร้อย และเหมาะสมกับการเป็นเจ้าภาพจัดการประชุม สามารถใช้วิธีเฉพาะเจาะจงเพิ่มเติมได้

|  |
| --- |
| **เศรษฐกิจ- สังคม** |

**8. เรื่อง ขออนุมัติการจัดทำโครงการอาคารเช่าสำหรับผู้มีรายได้น้อย ปี 2560 (โครงการอาคารเช่าสำหรับผู้มีรายได้น้อย จังหวัดลำปาง)**

 คณะรัฐมนตรีมีมติอนุมัติ ดังนี้

 1. อนุมัติการดำเนินโครงการอาคารเช่าสำหรับผู้มีรายได้น้อย ปี 2560 จำนวน 1 โครงการ ได้แก่ โครงการอาคารเช่าจังหวัดลำปาง รวม 229 หน่วย วงเงินลงทุนรวมทั้งสิ้น 111,652,000 บาท ตามที่กระทรวงการพัฒนาสังคมและความมั่นคงของมนุษย์เสนอ โดยแหล่งที่มาของวงเงินลงทุน ประกอบด้วย เงินอุดหนุนจากรัฐบาล จำนวน 99,615,000 บาท และเงินรายได้ของการเคหะแห่งชาติ จำนวน 12,037,000 บาท สำหรับการดำเนินการในปีงบประมาณ พ.ศ. 2562 ขอให้การเคหะแห่งชาติใช้จ่ายจากเงินรายได้ของการเคหะแห่งชาติเป็นลำดับแรก หากไม่เพียงพอให้ปรับแผนการปฏิบัติงานและแผนการใช้จ่ายงบประมาณ ประจำปีงบประมาณ พ.ศ. 2562 และหรือเงินงบประมาณที่ได้รับอนุมัติให้กันเงินไว้เบิกเหลื่อมปีไปดำเนินการ โดยควบคุมต้นทุนค่าก่อสร้างให้เป็นไปอย่างประหยัดและอยู่ในเกณฑ์ที่เหมาะสม ส่วนที่เหลือให้การเคหะแห่งชาติจัดทำแผนการปฏิบัติงานและแผนการใช้จ่ายงบประมาณ เพื่อเสนอขอตั้งงบประมาณรายจ่าย ประจำปีงบประมาณ พ.ศ. 2563 ตามความจำเป็นและเหมาะสมตามขั้นตอนต่อไป ตามความเห็นของสำนักงบประมาณ

                    ทั้งนี้ ให้กระทรวงการพัฒนาสังคมและความมั่นคงของมนุษย์ (การเคหะแห่งชาติ) ดำเนินโครงการได้ต่อเมื่อรายงานการวิเคราะห์ผลกระทบสิ่งแวดล้อมผ่านความเห็นชอบจากคณะกรรมการสิ่งแวดล้อมแห่งชาติแล้ว

 2. ให้กระทรวงการพัฒนาสังคมและความมั่นคงของมนุษย์ (การเคหะแห่งชาติ) รับความเห็นของกระทรวงการคลัง (หนังสือกระทรวงการคลัง ที่ กค 0907/7264 ลงวันที่ 7 พฤษภาคม 2561 และหนังสือกระทรวงการคลัง ด่วนที่สุด ที่ กค 0818.2/16813 ลงวันที่ 19 ตุลาคม 2561) และคณะกรรมการพัฒนาการเศรษฐกิจและสังคมแห่งชาติ (หนังสือสำนักงานคณะกรรมการพัฒนาการเศรษฐกิจและสังคมแห่งชาติ ด่วนที่สุด ที่ นร 1101/1695 ลงวันที่ 22 มีนาคม 2561) ไปพิจารณาดำเนินการต่อไปด้วย

 **สาระสำคัญของเรื่อง**

 โครงการอาคารเช่าสำหรับผู้มีรายได้น้อย ปี 2560 เป็นการดำเนินการตามแผนการพัฒนาที่อยู่อาศัยสำหรับผู้มีรายได้น้อย ซึ่งอยู่ภายใต้แผนแม่บทการพัฒนาที่อยู่อาศัย ระยะ 20 ปี (พ.ศ. 2560 – 2579) ที่การเคหะแห่งชาติจัดทำเพื่อตอบสนองนโยบายของรัฐบาลในการลดความเหลื่อมล้ำทางสังคม สร้างความมั่นคงด้านที่อยู่อาศัยสำหรับผู้มีรายได้น้อยที่เป็นประชากรส่วนใหญ่ของประเทศ อันจะเป็นการแก้ไขปัญหาและขยายโอกาสในการเข้าถึงที่อยู่อาศัยให้กับผู้มีรายได้น้อย โดยโครงการฯ ดังกล่าวจะจัดสร้างลักษณะอาคารพักอาศัยรวมสูง 3 – 5 ชั้น ห้องอเนกประสงค์ขนาด 28 ตารางเมตร โดยห้องพักอาศัยชั้นล่างของอาคารออกแบบตามแนวอารยสถาปัตย์ (Universal Design) กล่าวคือเป็นการออกแบบเพื่อคนทุกกลุ่ม เพื่อรองรับการอยู่อาศัยของครัวเรือนที่มีผู้สูงอายุและผู้พิการ (จำนวนร้อยละ 10 ของหน่วยรวมในโครงการฯ) และออกแบบอาคารและโครงการ โดยยึดหลักการเป็นมิตรกับสิ่งแวดล้อม (ECO – Friendly Housing)

 ทั้งนี้ โครงการอาคารเช่าฯ จังหวัดลำปาง จำนวน 229 หน่วย สร้างบนพื้นที่ที่ดินของการเคหะแห่งชาติ ขนาด 5.46 ไร่ ซึ่งตั้งอยู่บนถนนลำปาง – แม่ทะ ตำบลพระบาท อำเภอเมือง จังหวัดลำปาง ประเภทอาคาร เป็นอาคารชุดพักอาศัยรวม 4 ชั้น อัตราค่าเช่า 692 บาท/เดือน โดยยังไม่รวมค่าดูแลชุมชน ค่าภาษีโรงเรือน ค่าประกัน และค่าซ่อมใหญ่ ถ้ารวมแล้วค่าเช่าจะอยู่ที่ประมาณ 1,700 บาท/เดือน

**9. เรื่อง ขออนุมัติโครงการศูนย์ซ่อมบำรุงอากาศยานอู่ตะเภา โครงการพัฒนาสนามบินอู่ตะเภาและเมืองการบินภาคตะวันออก โครงการพัฒนาท่าเรือแหลมฉบัง ระยะที่ 3 และโครงการพัฒนาท่าเรืออุตสาหกรรม มาบตาพุด ระยะที่ 3**

 คณะรัฐมนตรีมีมติอนุมัติตามที่สำนักงานคณะกรรมการนโยบายเขตพัฒนาพิเศษภาคตะวันออก

(สกพอ.) เสนอ ดังนี้

1. อนุมัติหลักการโครงการจำนวน 4 โครงการ ได้แก่ โครงการศูนย์ซ่อมบำรุงอากาศยานอู่ตะเภา

โครงการพัฒนาสนามบินอู่ตะเภาและเมืองการบินภาคตะวันออก โครงการพัฒนาท่าเรือแหลมฉบัง ระยะที่ 3 และโครงการพัฒนาท่าเรืออุตสาหกรรมมาบตาพุด ระยะที่ 3 ตามที่คณะกรรมการนโยบายเขตพัฒนาพิเศษภาคตะวันออก (กพอ.) ได้มีมติเห็นชอบ และมอบหมายให้น่วยงานที่เกี่ยวข้องเร่งดำเนินการในส่วนที่เกี่ยวข้องให้เป็นไปตามกรอบระยะเวลาที่กำหนด ทั้งนี้ ให้ดำเนินการด้วยความถูกต้อง โปร่งใส เป็นไปตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้องอย่างเคร่งครัดด้วย

1. อนุมัติกรอบวงเงินค่าใช้จ่ายของโครงการซ่อมบำรุงอากาศยานอู่ตะเภา โครงการพัฒนา

สนามบินอู่ตะเภาและเมืองการบินภาคตะวันออก โครงการพัฒนาท่าเรือแหลมฉบัง ระยะที่ 3 และให้การท่าเรือแห่งประเทศไทยร่วมลงทุนกับเอกชนและกู้เงินเพื่อดำเนินโครงการพัฒนาท่าเรือแหลมฉบัง ระยะที่ 3 ตามที่คณะกรรมการนโยบายเขตพัฒนาพิเศษภาคตะวันออกได้มีมติเห็นชอบ

1. สำหรับโครงการพัฒนาสนามบินอู่ตะเภาและเมืองการบินภาคตะวันออก ในส่วนของขอบเขต

งานที่ต้องมีการจัดทำรายงานการวิเคราะห์ผลกระทบสิ่งแวดล้อมและสุขภาพ (EHIA) ให้กองทัพเรือดำเนินการให้เป็นไปตามขั้นตอนของพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 และที่แก้ไขเพิ่มเติม ทั้งนี้ ให้เร่งดำเนินการจัดทำรายงานฯ ให้แล้วเสร็จโดยเร็วเพื่อให้สามารถลงนามในสัญญาร่วมลงทุนได้ ภายในระยะเวลาที่กำหนด และให้กองทัพเรือประสานการรถไฟแห่งประเทศไทยและหน่วยงานที่เกี่ยวข้องอย่างใกล้ชิดเพื่อให้เกิดการบูรณาการและทำให้การดำเนินโครงการพัฒนาสนามบินอู่ตะเภาและเมืองการบินภาคตะวันออกและโครงการรถไฟความเร็วสูงเชื่อม 3 สนามบิน มีความสอดคล้อง เชื่อมโยง และเป็นไปในทิศทางเดียวกันต่อไป

1. ในการดำเนินโครงการพัฒนาท่าเรือแหลมฉบัง ระยะที่ 3 ให้การท่าเรือแห่งประเทศไทย

ประสานการรถไฟแห่งประเทศไทยเพื่อเตรียมความพร้อมเกี่ยวกับระบบการขนส่งทางรางเพื่อรองรับการพัฒนาท่าเรือแหลมฉบัง เช่น การจัดหาหัวรถจักร จัดเตรียมบุคลากรให้เพียงพอ เป็นต้น เพื่อให้การดำเนินโครงการฯ บรรลุตามวัตถุประสงค์ได้อย่างมีประสิทธิภาพ และรองรับการขนส่งตู้สินค้าผ่านทางรถไฟที่มีแนวโน้มเพิ่มขึ้นในอนาคต

1. ในส่วนของการขยายพื้นที่นิคมอุตสาหกรรมมาบตาพุดให้ครอบคลุมพื้นที่โครงการพัฒนาท่าเรือ

อุตสาหกรรมมาบตาพุด ระยะที่ 3 ให้การนิคมอุตสาหกรรมจัดทำรายละเอียดการดำเนินการเพื่อเสนอคณะรัฐมนตรีพิจารณาให้ความเห็นชอบตามมาตรา 66 แห่งพระราชบัญัติการนิคมอุตสาหกรรมแห่งประเทศไทย พ.ศ. 2522 ก่อนที่จะดำเนินโครงการท่าเรือมาบตาพุดฯ ต่อไป

 **สาระสำคัญของเรื่อง**

|  |  |
| --- | --- |
| **โครงการ** | **รายละเอียด** |
| 1. ศูนย์ซ่อมบำรุงอากาศยานอู่ตะเภา  | - ภาครัฐมอบหมายให้กองทัพเรือ (ทร.) ดำเนินการก่อสร้างอาคารศูนย์ซ่อมบำรุงอากาศยานใหม่ ได้แก่ โรงซ่อมอากาศยาน โรงพ่นสีอากาศยาน อาคารซ่อมบริภัณฑ์ อาคารสาธารณูปโภค และอาคารสนับสนุนอื่น ๆ ที่เกี่ยวข้อง - ให้บริษัท การบินไทย จำกัด (มหาชน) (บมจ. การบินไทย) ร่วมลงทุนกับเอกชนเพื่อออกแบบ จัดหา และติดตั้งอุปกรณ์และเครื่องมือในอาคารศูนย์ซ่อมบำรุงฯ ให้บริการและการซ่อมบำรุงรักษาของโครงการฯ เป็นเวลาไม่เกิน 50 ปี โดยรายละเอียดเป็นไปตามหลักการของโครงการฯ ซึ่ง กพอ. ได้ให้ความเห็นชอบแล้ว ให้ ทร. สกพอ. และ บมจ. การบินไทยร่วมกันเป็นหน่วยงานหลักรับผิดชอบโครงการฯ ดำเนินการตามขั้นตอนของประกาศ กพอ. ต่อไป |
| 2. สนามบินอู่ตะเภา และเมืองการบินภาคตะวันออก  | ดำเนินโครงการในรูปแบบ PPP Net Cost ดังนี้ - ภาครัฐลงทุนให้ ทร. สร้างทางวิ่ง ทางขับ ระบบที่เกี่ยวข้องในสนามบิน และจัดหาผู้ผลิตสาธารณูปโภคกลางที่ต้องใช้ในเขตส่งเสริม : เมืองการบินภาคตะวันออก- ให้ บริษัท วิทยุการบินแห่งประเทสไทย จำกัด (บวท.) รับผิดชอบบริหารจัดการการเดินอากาศของโครงการฯ และลงทุนอาคารและอุปกรณ์ที่เกี่ยวข้อง - ภาคเอกชนลงทุนงานหลักที่สนับสนุนการพัฒนาโครงการฯ พื้นที่เขตประกอบการค้าเสรีและเขตธุรกิจเกี่ยวเนื่องในสนามบินอู่ตะเภา ศูนย์ธุรกิจการค้าเพื่อพัฒนาพื้นที่ในสนามบินอู่ตะเภา ดำเนินการองค์ประกอบอื่นที่จำเป็นสำหรับการสนับสนุนการดำเนินโครงการ และระบบเชื่อมต่อและระบบการส่งลำเลียงสาธารณูปโภค รวมทั้ง ดำเนินงานบริหารและซ่อมบำรุงโครงการสนามบินอู่ตะเภาฯ โดยให้เอกชนร่วมลงทุนรวมเป็นเวลา 50 ปี และเอกชนเป็นผู้รับผิดชอบจัดเก็บค่าโดยสารและความเสี่ยงด้านจำนวนผู้โดยสารของโครงการ จัดเก็บรายได้จากการพัฒนาพื้นที่โครงการโดยรายละเอียดเป็นไปตามหลักการของโครงการสนามบินอู่ตะเภาฯ ซึ่ง กพอ. ได้ให้ความเห็นชอบแล้ว - ให้ ทร. และ สกพอ. ในฐานะหน่วยงานหลักร่วมกันรับผิดชอบโครงการฯ และหน่วยงานอื่นที่เกี่ยวข้อง ดำเนินการตามขั้นตอนของประกาศ กพอ. ต่อไป |
| 3. พัฒนาท่าเรือแหลมฉบัง ระยะที่ 3 | ดำเนินโครงการในรูปแบบ PPP Net Cost ดังนี้ - ภาครัฐลงทุนให้การท่าเรือแห่งประเทศไทย (กทท.) ออกแบบและก่อสร้างในส่วนโครงสร้างพื้นฐาน (Infrastructure) และงานออกแบบ ก่อสร้าง ให้บริการและบำรุงรักษาท่าเทียบเรือชายฝั่งและท่าเรือบริการ และอุปกรณ์ที่เกี่ยวข้อง- ให้ภาคเอกชนดำเนินการในงานส่วนของท่าเทียบเรือ (Superstructure) และอุปกรณ์ที่เกี่ยวข้อง รวมถึงระบบจัดการตู้สินค้าแบบอัตโนมัติ สำหรับท่าเทียบเรือ F รวมทั้งโครงสร้างพื้นฐานที่จำเป็นในท่าเทียบเรือ F โดยให้เอกชนร่วมลงทุนเป็นระยะเวลา 35 ปี และเอกชนเป็นผู้จัดเก็บรายได้จากการประกอบกิจการท่าเรือและความเสี่ยงจากรายได้ โดยรายละเอียดเป็นไปตามหลัการของโครงการฯ ในส่วนของท่าเทียบเรือ F ซึ่ง กพอ. ได้ให้ความเห็นชอบแล้ว - อนุมัติให้ กทท. มีอำนาจร่วมลงทุนกับเอกชนที่ได้รับคัดเลือกโดยรายละเอียดของการร่วมลงทุนอยู่ภายใต้หลักการของโครงการท่าเรือแหลมฉบังฯ ในส่วนของท่าเทียบเรือ F- ให้ กทท. และ สกพอ. ในฐานะหน่วยงานหลักร่วมกันรับผิดชอบโครงการฯ และหน่วยงานอื่นที่เกี่ยวข้องดำเนินการตามขั้นตอนของประกาศ กพอ. ต่อไป  |
| 4. พัฒนาท่าเรืออุตสาหกรรมมาบตาพุด ระยะที่ 3 | ดำเนินโครงการในรูปแบบ PPP Net Cost ดังนี้ - แบ่งระยะเวลาการร่วมลงทุนของโครงการออกเป็น 2 ช่วง โดยช่วงที่ 1 ระยะเวลาการร่วมลงทุน 35 ปี การนิคมอุตสาหกรรมแห่งประเทศไทย (กนอ.) จะเป็นผู้จัดหาพื้นที่และร่วมลงทุนกับเอกชนในงานส่วนโครงสร้างพื้นฐาน (Infrastructure) และภาคเอกชนจะเป็นผู้ดำเนินงานส่วนโครงสร้างพื้นฐาน (Infrastructure) งานส่วนการก่อสร้างท่าเรือ (Superstructure) งานท่าเรือก๊าซ และการประกอบกิจการที่เกี่ยวข้อง และช่วงที่ 2 ระยะเวลาการร่วมลงทุน 32 ปี กนอ. จะเป็นผู้จัดหาพื้นที่และภาคเอกชนจะเป็นผู้ดำเนินงานส่วนการก่อสร้างท่าเรือ (Superstructure) ในส่วนของงานท่าเรือสินค้าเหลวและการประกอบกิจการที่เกี่ยวข้อง โดยรายละเอียดเป็นไปตามหลักการของโครงการท่าเรือมาบตาพุดฯ ซึ่ง กพอ. ได้ให้ความเห็นชอบแล้ว - ให้ กนอ. และ สกพอ. ในฐานะหน่วยงานหลักร่วมกันรับผิดชอบโครงการฯ และหน่วยงานอื่นที่เกี่ยวข้องดำเนินการตามขั้นตอนของประกาศ กพอ. ต่อไป |

**10. เรื่อง ขออนุมัติดำเนินโครงการอ่างเก็บน้ำลำสะพุง อันเนื่องมาจากพระราชดำริ จังหวัดชัยภูมิ**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอ ดังนี้

1. อนุมัติให้กระทรวงเกษตรและสหกรณ์โดยกรมชลประทาน ดำเนินโครงการอ่างเก็บน้ำ

ลำสะพุง อันเนื่องมาจากพระราชดำริ จังหวัดชัยถูมิ มีกำหนดแผนงานโครงการ 6 ปี (ปีงบประมาณ พ.ศ. 2562 – 2567) กรอบวงเงินงบประมาณโครงการทั้งสิ้น 3,100 ล้านบาท

1. มอบหมายให้หน่วยงานที่เกี่ยวข้อง ดำเนินการตามแผนอนุรักษ์และพัฒนาสิ่งแวดล้อมที่

กรมชลประทานเสนออย่างเคร่งครัด

1. มอบหมายให้สำนักงบประมาณพิจารณาสนับสนุนงบประมาณให้เป็นไปตามแผนงาน

ของโครงการต่อไป

  **สาระสำคัญ**

 โครงการอ่างเก็บน้ำลำสะพุง อันเนื่องมาจากพระราชดำริ จังหวัดชัยภูมิ จะช่วยบรรเทาปัญหาการขาดแคลนน้ำเพื่อการอุปโภคบริโภคและเกษตรกรรม ครอบคลุมพื้นที่ 3 ตำบลของอำเภอบัวแดง ได้แก่ ตำบลหนองแวง ตำบลนองบัวแดง และตำบลนางแดด ซึ่งสอดคล้องกับกรอบยุทธศาสตร์ชาติระยะ 20 ปี (พ.ศ. 2560-2579) ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อมและแผนยุทธศาสตร์การบริหารจัดการทรัพยากรน้ำ (ปี พ.ศ. 2558-2569) ยุทธศาสตร์ที่ 2 การสร้างความมั่นคงของน้ำภาคการผลิต (เกษตรและอุตสากรรม) โดยมีรายละเอียดสรุปได้ ดังนี้

1. **วัตถุประสงค์โครงการ**
	1. เพื่อเป็นแหล่งน้ำต้นทุนสำหรับการอุปโภค-บริโภค ของราษฎรโดยเฉพาะเทศบาล

หนองบัวแดง อำเภอหนองบัวแดง จังหวัดชัยภูมิ และพื้นที่ใกล้เคียง

* 1. เพื่อกักเก็บน้ำหลากส่วนเกินในช่วงฤดูฝนไว้ใช้เพื่อการเพาะปลูกในช่วงเวลาฝนทิ้งช่วง

และฤดูแล้ง ใน 3 ตำบลของอำเภอหนองบัวแดง ได้แก่ ตำบลหนองแวง ตำบลหนองบัวแดง และตำบลนางแดด

* 1. พัฒนาเป็นสถานที่พักผ่อนย่อนใจของประชาชน
1. **ที่ตั้งโครงการ**

หัวงานโครงการตั้งอยู่บริเวณเหนือหมู่บ้านนาเจริญ ตำบลหนองแวง อำเภอหนองบัวแดง

จังหวัดชัยภูมิ ครอบคลุมพื้นที่ 3 ตำบล ได้แก่ ตำบลหนองแวง ตำบลหนองบัวแดง และตำบลนางแดด

1. **ลักษณะโครงการ ประกอบด้วยกิจกรรมหลัก ๆ ดังนี้**

 3.1 เขื่อนดินสูง 36.50 เมตร ยาว 2,270 เมตร สันเขื่อนกว้าง 9.00 เมตร ความจุที่

ระดับเก็กกับ 46.90 ล้านลูกบาศก์เมตร

* 1. อาคารประกอบ ประกอบด้วย 1) อาคารระบายน้ำล้น ระบายน้ำได้สูงสุด 2,100

ลูกบาศก์เมตรต่อวินาที 2) อาคารท่อส่งน้ำลงลำน้ำเดิม อัตราการระบายน้ำ 38 ลูกบาศก์เมตรต่อวินาที

และ 3) อาคารท่อส่งน้ำ อัตราการระบายน้ำ 6.65 ลูกบาศก์เมตรต่อวินาที

 3.3 ระบบส่งน้ำ ความยาว 31.00 กิโลเมตร

1. ระยะเวลาดำเนินการ 6 ปี (ปีงบประมาณ พ.ศ. 2562-2567)

**11. เรื่อง การกำหนดสินค้าควบคุมเพิ่มเติมตามพระราชบัญญัติว่าด้วยราคาสินค้าและบริการ พ.ศ. 2542**

                   คณะรัฐมนตรีมีมติเห็นชอบการกำหนดสินค้าควบคุมปี 2561 เพิ่มเติม จำนวน 1 รายการ คือ มะพร้าวผลแก่และผลิตภัณฑ์ ตามมติคณะกรรมการกลางว่าด้วยราคาสินค้าและบริการ ครั้งที่ 2/2561 เมื่อวันพฤหัสบดีที่ 25 ตุลาคม 2561 ตามที่กระทรวงพาณิชย์เสนอ

**12. เรื่อง การส่งเสริมวัฒนธรรมสร้างสรรค์ในพื้นที่กลุ่มจังหวัดภาคเหนือตอนบน 2 และการใช้มิติทางวัฒนธรรมสร้างภาพลักษณ์ให้กับประเทศ : ผลการดำเนินงานกรณีถ้ำหลวง จังหวัดเชียงราย**

 คณะรัฐมนตรีมีมติรับทราบตามที่กระทรวงวัฒนธรรมเสนอ เรื่อง การส่งเสริมวัฒนธรรมสร้างสรรค์ในพื้นที่กลุ่มจังหวัดภาคเหนือตอนบน 2 และการใช้มิติทางวัฒนธรรมสร้างภาพลักษณ์ให้กับประเทศ : ผลการดำเนินงานกรณีถ้ำหลวง จังหวัดเชียงราย ดังนี้

 **สาระสำคัญ**

  **1. การส่งเสริมวัฒนธรรมสร้างสรรค์ในพื้นที่กลุ่มจังหวัดภาคเหนือตอนบน 2**

 1.1 โครงการเชียงรายเมืองแห่งศิลปะ มีการบูรณาการการดำเนินงานร่วมกับเครือข่ายศิลปินร่วมสมัยท้องถิ่นให้เข้ามามีส่วนร่วมดำเนินงาน โดยในปี 2561 ได้ร่วมกับภาคีเครือข่ายในจังหวัดเชียงราย จัดทำแผนปฏิบัติการและส่งเสริมเมืองเชียงรายในฐานะมีต้นทุนเดิม อาทิ ศิลปินแห่งชาติ ศิลปินพื้นบ้าน วัดร่องขุ่น บ้านดำ ขัวศิลปะ หอศิลป์ต่าง ๆ มาพัฒนาต่อยอด และนำคณะทูตานุทูต 24 ประเทศ สัญจรเมืองเชียงราย เชียงตุง เพื่อสร้างความเชื่อมโยงและพัฒนาความร่วมมือด้านวัฒนธรรม เสริมสร้างภาพลักษณ์ที่ดีให้แก่ประเทศไทย โดยมีการประชาสัมพันธ์ในรายเดินหน้าประเทศ ทั้งนี้ กระทรวงวัฒนธรรมได้เริ่มต้นจัดมหกรรมศิลปะร่วมสมัยนานาชาติระดับโลก ณ จังหวัดกระบี่ (Thailand Biennale, Krabi 2018) ซึ่งครั้งต่อไปจะหมุนเวียนไปจัดที่จังหวัดนครราชสีมาในปี 2563 (ค.ศ. 2020) และจังหวัดเชียงรายในปี 2565 (ค.ศ. 2022) ต่อไป โดยให้ทุกภาคส่วนมีส่วนร่วมเตรียมความพร้อมและดำเนินงาน อาทิ โครงการถนนศิลปะ หมู่บ้านศิลปะ และส่งเสริมศิลปินสร้างสรรค์ผลงานต่าง ๆ เช่น ประติมากรรมเพื่อจัดวางจากท่าอากาศยานนานาชาติแม่ฟ้าหลวงเข้าสู่ตัวเมือง และประชาสัมพันธ์เพื่อสร้างการรับรู้ให้แก่ประชาชนและทุกภาคส่วนในพื้นที่

 1.2 ส่งเสริมกิจกรรมเพื่อการสืบสานสร้างสรรค์ทางวัฒนธรรม และสร้างรายได้สู่ชุมชนท้องถิ่นและความมั่งคั่งสู่ประเทศจากต้นทุนทางวัฒนธรรม เพื่อสร้างอาชีพสร้างรายได้และการกินดีอยู่ดีในพื้นที่กลุ่มจังหวัดภาคเหนือตอนบน 2 อาทิ ส่งเสริมตลาดประชารัฐ ตลาดวัฒนธรรม ถนนสายวัฒนธรรม จำนวน 12 แห่ง พัฒนาศักยภาพชุมชนท่องเที่ยวทางวัฒนธรรม 13 แห่ง ยกระดับเทศกาลประเพณีเพื่อการสืบสานและส่งเสริมการท่องเที่ยวทางวัฒนธรรม 49 เทศกาล พัฒนาต้นไม้สำคัญของชาติ ภายใต้โครงการ “รุกข – มรดกของแผ่นดินใต้ร่วมพระบารมี” 6 ต้น ขึ้นทะเบียนมรดกภูมิปัญญาทางวัฒนธรรม 21 รายการ ส่งผลให้มีผู้เดินทางมาเยือนเพื่อเรียนรู้และท่องเที่ยวทางธรรมชาติและวัฒนธรรมในพื้นที่ไม่น้อยกว่า 5.706 ล้านคนต่อปี สร้างมูลค่าทางเศรษฐกิจไม่น้อยกว่า 31,187.83 ล้านบาทต่อปี

  **2. การใช้มิติทางวัฒนธรรมสร้างภาพลักษณ์ให้กับประเทศ: ผลการดำเนินงาน กรณีถ้ำหลวง จังหวัดเชียงราย**

 2.1 หลังจากนายกรัฐมนตรีได้แต่งตั้งคณะกรรมการสื่อสร้างสรรค์ กรณีถ้ำหลวง จังหวัดเชียงราย คณะกรรมการฯ ได้ดำเนินการตามอำนาจหน้าที่ โดยมีผลการดำเนินงานที่สำคัญ ได้แก่ 1) จัดทำจดหมายเหตุ โดยเบื้องต้นได้จัดพิมพ์หนังสือ “ประมวลภาพเหตุการณ์ ปฏิบัติการถ้ำหลวง : บันทึกวาระแห่งโลก” ฉบับภาษาไทย อังกฤษ และอักษรเบรลล์ ขณะนี้ต้นฉบับจดหมายเหตุฉบับสมบูรณ์แล้วเสร็จอยู่ระหว่างตรวจสอบแก้ไขเพิ่มเติม โดยจะจัดพิมพ์เผยแพร่ 3 ภาษา คือ ภาษาไทย ภาษาอังกฤษ และภาษาจีน 2) จัดนิทรรศการปฏิบัติการถ้ำหลวง: วาระแห่งโลก ณ ศูนย์การค้าสยามพารากอน ผู้เข้าชม 105,298 คน โดยได้สัญจรไปจัดในส่วนภูมิภาค ได้แก่ จังหวัดนครราชสีมา ระหว่างวันที่ 22 – 31 ตุลาคม 2561 จังหวัดสงขลา ระหว่างวันที่ 6 – 14 พฤศจิกายน 2561 และจังหวัดเชียงราย ในช่วงปลายเดือนพฤศจิกายน 2561 ซึ่งจะพัฒนาเป็นนิทรรศการถาวรในพื้นที่ต่อไป 3) จัดกิจกรรม 13 ชีวิตหมูป่า พบสื่อมวลชน 2 ครั้ง มีสื่อมวลชนไทยและต่างประเทศเข้าร่วมกิจกรรม 100 องค์กร 4) จัดกิจกรรม 13 ชีวิตหมูป่า ขอบคุณชุมชนโลก ระหว่างวันที่ 4 - 13 ตุลาคม 2561 ณ สาธารณรัฐอาร์เจนตินา และสหรัฐอเมริกา โดยนักฟุตบอลและผู้ช่วยผู้ฝึกสอนทีมหมูป่าอะคาเดมีได้เข้าร่วมพิธีเปิดงานมหกรรมกีฬาโอลิมปิกเยาวชนฤดูร้อน ตามคำเชิญของประธานกรรมการโอลิมปิกสากล ณ สาธารณรัฐอาร์เจนตินา และพบปะแลกเปลี่ยนวัฒนธรรมและกีฬากับเยาวชนท้องถิ่น และคนไทยที่อาศัยอยู่ ณ สาธารณรัฐอาร์เจนตินา และสหรัฐอเมริกา ผู้ว่าราชการจังหวัดพะเยา ในฐานะผู้แทนทีมปฏิบัติการช่วยเหลือผู้ประสบภัยฯ เข้ารับรางวัล Asia Game Changer Awards ประจำปี 2018 จากสถาบัน Asia Society Association ในฐานะผู้สร้างแรงบันดาลใจให้คนทั่วโลก ณ นครนิวยอร์ก 5) ดูแลคุ้มครองสิทธิ และให้คำปรึกษาการบริหารสิทธิประโยชน์ของผู้ประสบภัยและผู้เกี่ยวข้อง ในขณะนี้ทั้ง 13 คน ได้มีหนังสือแสดงเจตจำนงให้คณะกรรมการฯ ดูแล คุ้มครอง และสนับสนุนการบริหารสิทธิประโยชน์

ต่าง ๆ

 2.2 กิจกรรมที่อยู่ระหว่างดำเนินการ ได้แก่ การส่งเสริมการผลิตสื่อภาพยนตร์และสื่ออื่น ๆ ขณะนี้มีผู้สนใจทั้งในและต่างประเทศ 22 ราย และยังมีผู้เชิญ 13 ชีวิตหมูป่า เข้าร่วมกิจกรรมทั้งในและต่างประเทศ 27 ราย โดยคณะกรรมการจะเปิดให้ยื่นข้อเสนอโครงการ ระหว่างวันที่ 15-30 พฤศจิกายนนี้ โดยเน้นการผลิตสื่อที่ตรงตามความจริง นำเสนอภาพลักษณ์และเกียรติภูมิที่ดีของประเทศไทย รวมทั้งส่งเสริมสนับสนุนการบริหารสิทธิประโยชน์ของผู้ประสบภัยและผู้บริหารการช่วยเหลือผู้ประสบภัย

**13. เรื่อง สรุปผลการปฏิบัติราชการของคณะรัฐมนตรีในพื้นที่กลุ่มจังหวัดภาคเหนือตอนบน 2**

 คณะรัฐมนตรีมีมติเห็นชอบแนวทางและข้อสั่งการของรองนายกรัฐมนตรีและรัฐมนตรี ในการปฏิบัติราชการในพื้นที่กลุ่มจังหวัดภาคเหนือตอนบน 2 ตามที่สำนักงานพัฒนาการเศรษฐกิจและสังคมแห่งชาติ (สศช.) เสนอ โดยมอบหมายให้หน่วยงานที่เกี่ยวข้องรับข้อสั่งการไปพิจารณาดำเนินการต่อไป รวมทั้งรายงานผลการดำเนินงานให้สำนักงานคณะกรรมการพัฒนาการเศรษฐกิจและสังคมแห่งชาติทราบด้วย

 ตามที่ คณะรัฐมนตรีเห็นชอบให้มีการจัดประชุมคณะรัฐมนตรีอย่างเป็นทางการนอกสถานที่

ณ จังหวัดเชียงราย ในวันอังคารที่ 30 ตุลาคม 2561 โดยมอบหมายให้สำนักงานคณะกรรมการพัฒนาการเศรษฐกิจและสังคมแห่งชาติ เตรียมแผนการลงพื้นที่ของคณะรัฐมนตรี พร้อมทั้งรวบรวมและจัดทำรายงานสรุป เพื่อนำเสนอคณะรัฐมนตรี นั้น

 ในการนี้ สำนักงานฯ ขอเสนอรายงานผลการติดตามงานและโครงการ รวมทั้งแนวทางและ

ข้อสั่งการการแก้ไขปัญหาของคณะรัฐมนตรีในการติดตามงานในพื้นที่กลุ่มจังหวัดภาคเหนือตอนบน 2 ระหว่างวันที่ 18 – 29 ตุลาคม 2561 มีรายละเอียด ดังนี้

 **1. ภาพรวมการพัฒนากลุ่มจังหวัดภาคเหนือตอนบน 2** ประกอบด้วย 4 จังหวัด ได้แก่ เชียงราย พะเยา แพร่ และน่าน โดยมีจังหวัดเชียงรายเป็นหัวหน้ากลุ่มจังหวัด มีพื้นที่รวมทั้งสิ้น 36,024 ตารางกิโลเมตร พื้นที่ส่วนใหญ่เป็นป่าไม้และภูเขา อาชีพหลักของประชาชน คือ การเกษตร ผลผลิตทางการเกษตรที่สำคัญ คือ ข้าว ลำไย ลิ้นจี่ และกาแฟ ประเด็นการพัฒนา 4 ด้าน ประกอบด้วย (1) พัฒนาสภาพแวดล้อมในการพัฒนาการค้า การลงทุน และโลจิสติกส์เชื่อมโยงกับต่างประเทศ (2) การสร้างความเข้มแข็งและเพิ่มประสิทธิภาพการผลิตภาคเกษตรและอุตสาหกรรมการเกษตรเพื่อเพิ่มมูลค่าสินค้าเกษตรปลอดภัยที่มีศักยภาพ (3) พัฒนาและสนับสนุนการยกระดับการท่องเที่ยวเชิงนิเวศ ด้านศาสนาศิลปวัฒนธรรมและสุขภาพ เพื่อเป็นการสร้างรายได้สู่ชุมชนอย่างยั่งยืน และ (4) ดำรงฐานทรัพยากรธรรมชาติที่อุดมสมบูรณ์ การบริหารจัดการสิ่งแวดล้อมและพลังงานโดยการมีส่วนร่วมของชุมชนสู่การเป็นกลุ่มจังหวัดสีเขียว

 **2. ผลการปฏิบัติราชการของคณะรัฐมนตรีในพื้นที่กลุ่มจังหวัดภาคเหนือตอนบน 2** ผลการปฏิบัติราชการในพื้นที่กลุ่มจังหวัดภาคเหนือตอนบน 2 ของรองนายกรัฐมนตรี และรัฐมนตรี ลงพื้นที่ตรวจราชการ รวม 23 คน มีประเด็นการพัฒนาและข้อสั่งการโดยสรุป ดังนี้

  **2.1 พัฒนาสภาพแวดล้อมในการพัฒนาการค้า การลงทุน และโลจิสติกส์เชื่อมโยงกับต่างประเทศ**

 1) ตรวจเยี่ยมท่าอากาศยานแม่ฟ้าหลวง จังหวัดเชียงราย ข้อสั่งการ (1) ให้บริษัท ท่าอากาศยานไทย จำกัด (มหาชน) พิจารณาจัดให้มีพื้นที่สำหรับจอดรถโดยสารประจำทางบริเวณด้านหน้าอาคารผู้โดยสาร และติดตั้งป้ายรถโดยสารประจำทางที่สามารถมองเห็นได้ชัดเจน รวมทั้งจัดทำแผนที่เส้นทางทั้งภาษาไทยและภาษาอังกฤษ พร้อมกับแนะนำจุดท่องเที่ยวที่สำคัญต่างๆ ของจังหวัดด้วยภาษาที่เข้าใจง่าย (2) พิจารณาเร่งรัดดำเนินการตามแผนการพัฒนาท่าอากาศยาน ที่กำหนดไว้ทั้ง 3 ระยะให้เป็นไปตามแผนที่กำหนด (3) การออกแบบปรับปรุงอาคารผู้โดยสารและพื้นที่ต่างๆ ภายในท่าอากาศยานแม่ฟ้าหลวง โดยยึดหลักการออกแบบแบบอารยสถาปัตย์ (Universal Design) เพื่อรองรับการให้บริการแก่ประชาชนที่มีความต้องการการอำนวยความสะดวกทั้งเด็ก ผู้สูงอายุ คนพิการ และผู้ที่ต้องการการดูแลเป็นกรณีพิเศษ โดยขอให้ดำเนินการให้ครอบคลุมพื้นที่ทั้งภายในและภายนอกอาคาร (4) ท่าอากาศยานแม่ฟ้าหลวง ควรมีการจัดทำคู่มือเกี่ยวกับการระงับเหตุและกฎการใช้กำลังที่มีความชัดเจนเป็นลายลักษณ์อักษร โดยระบุถึงรายละเอียด ขั้นตอน วิธีการให้รอบคอบรัดกุม รวมถึงกำหนดแนวทางการพิจารณาบทลงโทษในกรณีที่มีการใช้กำลังเกินกว่าเหตุ (5) ให้กรมการขนส่งทางบก ประสานสำนักงานนโยบายและแผนการขนส่งและจราจร และการรถไฟฟ้าขนส่งมวลชนแห่งประเทศไทย (รฟม.) พิจารณาการนำระบบตั๋วร่วม และบัตรแมงมุมมาใช้กับรถโดยสารประจำทางที่วิ่งให้บริการที่ท่าอากาศยานแม่ฟ้าหลวง (6) ให้กรมการขนส่งทางบก พิจารณาสำรวจเส้นทางการวิ่งของรถโดยสารประจำทาง โดยให้มีเส้นทางวิ่งผ่านบริเวณโรงแรมหรือที่พักที่ได้รับความนิยมสูง เพื่ออำนวยความสะดวกการเดินทางให้กับนักท่องเที่ยวจากท่าอากาศยานไปยังโรงแรมหรือที่พักดังกล่าว และ (7) ในการให้บริการรถโดยสารสาธารณะเชื่อมระหว่างท่าอากาศยานแม่ฟ้าหลวงเชียงรายกับตัวเมืองเชียงราย ซึ่งขณะนี้อยู่ระหว่างการทดลองดำเนินการ โดยขอให้ บริษัท ท่าอากาศยานไทย จำกัด (มหาชน) ประสานงานกับกรมการขนส่งทางบก เพื่อจัดทำจุดให้บริการ จุดรอขึ้นรถโดยสารในพื้นที่

ที่เหมาะสม รวมไปถึงป้ายต่างๆให้มีความเรียบร้อยครบถ้วนตามรูปแบบที่กำหนดไว้

 2) ตรวจเยี่ยมก่อสร้างโครงข่ายทางหลวงแผ่นดิน กิจกรรมก่อสร้างทางหลวงแผ่นดินทางเลี่ยงเมืองเชียงราย ส่วนที่ 2 ข้อสั่งการ (1) ให้กรมทางหลวง พิจารณาศึกษาความเหมาะสมและเป็นไปได้ในการก่อสร้างทางต่างระดับเชื่อมระหว่างถนนทางเลี่ยงเมืองเชียงรายด้านตะวันตกของกรมทางหลวงและทางเลี่ยงเมืองเชียงรายด้านตะวันออกของกรมทางหลวงชนบท ด้านทิศใต้ ระยะทางประมาณ 900 เมตร เพื่อเป็นถนนวงแหวนเชื่อมต่อการเดินทางรอบเขต อำเภอเมือง จังหวัดเชียงราย อย่างสมบูรณ์ และ (2) ให้กรมทางหลวง โดยสำนักอำนวยความปลอดภัยจัดส่งเจ้าหน้าที่ลงพื้นที่สำรวจมาตรฐานด้านความปลอดภัย (Safety Audit) ของถนนทางเลี่ยงเมืองเชียงราย ตลอดเส้นทาง และหากตรวจพบจุดเสี่ยง/จุดอันตราย ให้เร่งปรับปรุงแก้ไขทันที เพื่อป้องกันไม่ให้เกิดอุบัติเหตุในอนาคต รองรับการใช้งานได้อย่างมีประสิทธิภาพ โดยอาจมีการสำรวจปริมาณผู้ใช้ทางจักรยานเพื่อประเมินผลสำเร็จและคุณภาพของเส้นทางที่ก่อสร้าง เป็นต้น

 3) ตรวจเยี่ยมบริเวณจุดก่อสร้างสะพานข้ามแม่น้ำกก พร้อมดำเนินการ

เทพื้นคอนกรีตจุดเชื่อมสะพานข้ามแม่น้ำกก ข้อสั่งการ ให้กรมทางหลวง ปรับแต่งภูมิทัศน์พื้นที่ริมตลิ่ง บริเวณเชิงสะพานข้ามแม่น้ำกก ให้มีความสวยงาม และปลอดภัย เพื่อเป็นสถานที่พักผ่อนหย่อนใจของคนในพื้นที่ และเป็นสถานที่ท่องเที่ยวแห่งใหม่ นอกจากนั้น ในช่วงงานเทศกาลที่สำคัญ อาทิ เทศกาลลอยกระทง หากมีประชาชนและนักท่องเที่ยวมาใช้พื้นที่จำนวนมาก ให้มีการประดับตกแต่งสะพานด้วยไฟ LED ให้สวยงาม เพื่อเป็นจุดดึงดูดนักท่องเที่ยวเพิ่มขึ้นอีกด้วย

 4) ตรวจเยี่ยมการดำเนินโครงการก่อสร้างถนนสายแยก ทล.1098 - ทล.1

อำเภอเมืองเชียงราย จังหวัดเชียงราย [ถนนสาย ชร.1063 (เชียงราย - เชียงแสน) ตอนที่ 2] ข้อสั่งการ ให้

กรมทางหลวงชนบท จัดทำรายละเอียดรายชื่อโครงการที่ติดปัญหาการขออนุญาตใช้พื้นที่กับกรมป่าไม้ และ กรมอุทยานแห่งชาติฯ และทำให้การดำเนินโครงการเกิดความล่าช้า ซึ่งรวมทั้งโครงการถนนสาย ชร.1063 ตอนที่ 2 และจัดส่งให้กระทรวงคมนาคมเพื่อประสานขอความร่วมมือกับกระทรวงเกษตรและสหกรณ์ และกระทรวงทรัพยากรธรรมชาติและสิ่งแวดล้อม ในการพิจารณาเร่งรัดเรื่องดังกล่าว

 5) ตรวจเยี่ยมการดำเนินโครงการก่อสร้างศูนย์เปลี่ยนถ่ายรูปแบบการขนส่งสินค้าเชียงของ อำเภอเชียงของ จังหวัดเชียงราย ข้อสั่งการ (1) ให้กรมการขนส่งทางบก เร่งรัดการดำเนินการให้เอกชนร่วมลงทุนโครงการศูนย์เปลี่ยนถ่ายฯ เพื่อให้ได้ผู้รับผิดชอบในส่วนของการดำเนินงานและการบำรุงรักษาโครงการฯ (O&M) เมื่อการก่อสร้างโครงการฯ แล้วเสร็จในปี 2562 และ (2) ให้ปลัดกระทรวงคมนาคมกำหนดการประชุมหารือร่วมกับหน่วยงานที่เกี่ยวข้อง ในการใช้พื้นที่ภายในโครงการศูนย์เปลี่ยนถ่ายฯ อาทิ กรมการขนส่งทางบก กรมทางหลวง การรถไฟแห่งประเทศไทย และกรมศุลกากร ฯลฯ เพื่อกำหนดแนวทางการบริหารจัดการ และตำแหน่งที่ตั้งองค์ประกอบต่างๆ ภายในพื้นที่โครงการฯ ให้มีความเหมาะสม และมีประสิทธิภาพ ทั้งในส่วนของการบริหารจัดการสถานที่จัดเก็บตู้สินค้า (CFS) พื้นที่ควบคุมร่วม (CCA) การเปลี่ยนถ่ายการขนส่งระหว่างรถบรรทุกกับรถไฟ และพิธีการทางศุลกากร เป็นต้น

 6) ตรวจติดตามการดำเนินงานสะพานมิตรภาพ ไทย-ลาว แห่งที่ 4 (เชียงของ-ห้วยทราย) อำเภอเชียงของ จังหวัดเชียงราย ข้อสั่งการ ให้กรมทางหลวง ดำเนินการปรับปรุงระบบไฟฟ้าส่องสว่างบนสะพานมิตรภาพไทย-ลาวฯ ให้มีแสงสว่างเพียงพอ และมีแสงสีเดียวกันตลอดทั้งสะพาน ทั้งสะพานทางฝั่งไทย และฝั่ง สปป.ลาว

 7) ตรวจเยี่ยมการให้บริการด่านสะพานมิตรภาพไทย-ลาว แห่งที่ 4 (เชียงของ-ห้วยทราย) ข้อสั่งการ (1) ให้กรมทางหลวง เร่งรัดปรับปรุงซ่อมแซมหลังคาด่านสะพานมิตรภาพไทย-ลาว

แห่งที่ 4 ซึ่งมีรอยรั่วหลายจุด เมื่อเกิดฝนตก ทำให้เกิดน้ำรั่วภายในอาคาร ส่งผลเสียต่อภาพลักษณ์การให้บริการของด่านสะพานมิตรภาพไทย-ลาว แห่งที่ 4 และ (2) ให้ บริษัท ขนส่ง จำกัด เร่งรัดปรับปรุงหรือปรับเปลี่ยนเบาะโดยสารของรถโดยสารระหว่างประเทศ ให้มีที่นั่งที่สะอาด รวมทั้งดูแลรักษาความสะอาดภายในตัวรถ ให้มีความเป็นระเบียบเรียบร้อยอยู่เสมอ

 8) ตรวจติดตามความคืบหน้าการแก้ไขปัญหาสะพานข้ามแม่น้ำลาว บ้านคะแนง หมู่ที่ 10 ตำบลแม่ลาว อำเภอเชียงคำ จังหวัดพะเยา ข้อสั่งการ (1) ให้ กรมทางหลวงชนบท ออกแบบรายละเอียดและประมาณการวงเงินงบประมาณในการก่อสร้างปรับปรุงสะพานข้ามแม่น้ำลาวที่บ้านคะแนง ซึ่งได้รับความเสียหายจากเหตุการณ์อุทกภัยจากพายุไต้ฝุ่นมังคุด เมื่อเดือนกันยายน 2561 ที่ผ่านมา เพื่อก่อสร้างสะพานให้กลับคืนสู่สภาพเดิมเป็นการถาวร แทนสะพานเหล็ก ที่ใช้งานชั่วคราว และทำให้มีโครงสร้างสะพานที่แข็งแรงมากยิ่งขึ้น สามารถรับมือกับน้ำป่าไหลหลากและการกัดเซาะคอสะพานที่อาจเกิดขึ้นได้ในอนาคต และให้ประสาน จังหวัดพะเยา เพื่อขอรับจัดสรรงบกลางรายการเงินสำรองจ่ายเพื่อกรณีฉุกเฉินหรือจำเป็นประจำปี พ.ศ.2562 เพื่อใช้ดำเนินการก่อสร้างต่อไป และ (2) ให้กรมทางหลวงชนบท ดำเนินการก่อสร้างปรับปรุงถนนเข้าสู่หมู่บ้าน ระยะทาง 4.9 กม. ให้มีความสะดวก และปลอดภัยมากยิ่งขึ้น อาทิ การติดตั้งราวกั้น (Guard Rail) ที่จุดเสี่ยงอันตราย ติดตั้งไฟฟ้าแสงสว่าง ปรับปรุงถนนที่ชำรุดเสียหาย รวมทั้งออกแบบปรับปรุงถนนให้สอดรับกับสะพานบ้านคะแนงที่จะก่อสร้างขึ้นใหม่ด้วย

 9) ตรวจเยี่ยมหมวดการทางสองแคว ตำบลนาไร่หลวง อำเภอสองแคว จังหวัดน่าน ข้อสั่งการ ให้ กรมทางหลวง ปรับปรุงบ้านพักชั่วคราวเจ้าหน้าที่หมวดการทางให้อยู่ในสภาพดี และปรับปรุงอาคารบ้านไม้สำนักงานหลังเก่า เพื่อรองรับนักท่องเที่ยวที่ใช้เส้นทางแวะพักชั่วคราว รวมทั้งปรับปรุงสภาพ

ภูมิทัศน์ ห้องน้ำ และสิ่งอำนวยความสะดวก เพื่อสนับสนุนการให้บริการประชาชนในช่วงฤดูท่องเที่ยว

 10) ตรวจติดตามการแก้ไขปัญหาสะพานคอนกรีตเสริมเหล็กข้ามแม่น้ำน่าน (สะพานงอบพัฒนา) สายบ้านใต้ร่มโพธิ์ หมู่ที่ 10 - บ้านห้วยสะแตง หมู่ที่ 2 ตำบลงอบ อำเภอทุ่งช้างจังหวัดน่าน ข้อสั่งการ ให้ กรมทางหลวงชนบท เสนอขอรับจัดสรรงบประมาณปี 2563 เพื่อดำเนินการก่อสร้างสะพานงอบพัฒนาขึ้นใหม่ แทนสะพานเดิมที่ชำรุดเสียหายจากเหตุการณ์อุทกภัยตั้งแต่ปี 2554 และเกิดการทรุดตัวของสะพานในทุกๆ ปี อย่างไรก็ตาม ในระหว่างที่ยังรองบประมาณเพื่อก่อสร้าง ขอให้กรมทางหลวงชนบท พิจารณาแนวทางในการเสริมโครงสร้างของสะพานขึ้นชั่วคราว เพื่อความปลอดภัยในการสัญจรไปมาของประชาชน และบูรณาการร่วมกับหน่วยงานที่เกี่ยวข้องเพื่อควบคุมน้ำหนักของรถที่ใช้สะพาน รวมทั้งติดตั้งอุปกรณ์วัดการทรุดตัวของสะพาน ตลอดจนตรวจสอบชั้นดินและโครงสร้างสะพานด้านล่างโดยละเอียด เพื่อให้สามารถก่อสร้างสะพานขึ้นใหม่ได้ทันทีเมื่อได้รับงบประมาณ

 11) ติดตามการดำเนินงานการพัฒนาท่าเรือพาณิชย์เชียงแสน ข้อสั่งการ

ให้การท่าเรือแห่งประเทศไทย พิจารณาจัดหา Mobile Harbour Cranes ที่มีขนาดเหมาะสมมาติดตั้งเพื่อให้บริการ ณ ท่าเรือพาณิชย์เชียงแสนโดยเร็ว เพื่อทำให้ท่าเรือสามารถให้บริการได้เต็มตามศักยภาพ และให้เร่งรัดดำเนินการตามแผนที่กำหนดไว้

 12) ติดตามการดำเนินงานการพัฒนาท่าเทียบเรือเชียงแสน ข้อสั่งการ (1) ให้กรมเจ้าท่า เร่งรัดการจัดทำโครงการศูนย์ความปลอดภัยและควบคุมเรือเมืองท่าเชียงแสน จ.เชียงราย เพื่อยกระดับการดูแลความปลอดภัยในการคมนาคมและการขนส่งทางน้ำตามแผนที่กำหนดไว้ และ (2) ให้กรมเจ้าท่า พิจารณาเพิ่มศักยภาพกล้อง CCTV ให้มีความสามารถที่จะมองเห็นได้ชัดเจนในระยะไกลมากขึ้น โดยเฉพาะในช่วงเวลากลางคืน ให้มีความสามารถสนับสนุนการตรวจตราด้านความมั่นคง เช่น การตรวจจับการลักลอบข้ามแดน หรือการลักลอบขนยาเสพติด รวมไปถึงขอให้มีการเชื่อมโยงข้อมูลเข้าสู่ส่วนกลางเพื่อให้สามารถบูรณาการข้อมูลได้อย่างเป็นระบบต่อไป

 13) ตรวจเยี่ยมหมู่บ้านเศรษฐกิจพอเพียงดีเด่นบ้านโพธนาราม อำเภอแม่จัน

จังหวัดเชียงราย ศูนย์วิปัสสนาไร่เชิญตะวัน จังหวัดเชียงราย สำนักงานหนังสือเดินทางชั่วคราวเชียงราย จังหวัดเชียงราย ข้อสั่งการ (1) ให้กระทรวงการต่างประเทศร่วมมือกับกระทรวงมหาดไทย รวมทั้งหน่วยราชการในส่วนภูมิภาคสร้างความตระหนักและขับเคลื่อนเป้าหมายการพัฒนาอย่างยั่งยืน (SDGs) โดยมีหลักปรัชญาของเศรษฐกิจพอเพียง (SEP) เป็นแนวทางไปสู่การขับเคลื่อนในระดับจังหวัดและท้องถิ่นเพื่อให้ประเทศไทยบรรลุเป้าหมายการพัฒนาอย่างยั่งยืน (2) ให้หน่วยงานภายในกระทรวงการต่างประเทศพิจารณาดำเนินกิจกรรมเพื่อทำให้การต่างประเทศเข้าถึงประชาชนในระดับภูมิภาคให้เข้มข้นยิ่งขึ้น ทั้งในมิติการบริการด้านการต่างประเทศ และมิติการให้ความรู้และเตรียมความพร้อมแก่ประชาชนในประเด็นต่างประเทศที่สำคัญ อาทิ การเตรียมตัวก่อนไปต่างประเทศเพื่อป้องกันมิให้ตกเป็นเหยื่อขบวนการค้ามนุษย์หรืออาชญากรรมระหว่างประเทศ รวมทั้งสนับสนุนการดำเนินงานด้านการต่างประเทศในมิติด้านความมั่นคงทางเศรษฐกิจ และสังคมกับทางจังหวัด อาทิ ด้านเขตแดน ความเชื่อมโยง (Connectivity) และความร่วมมือระดับท้องถิ่นกับท้องถิ่น (Local to Local) (3) ให้กระทรวงการต่างประเทศประสานงานกับกระทรวงมหาดไทยและส่วนราชการที่เกี่ยวข้องเพื่อพิจารณาใช้ประโยชน์จากการสถาปนาความสัมพันธ์บ้านพี่เมืองน้องระหว่างจังหวัดในกลุ่มภาคเหนือตอนบน 2 กับจังหวัดของประเทศต่างๆ โดยเฉพาะอย่างยิ่ง จังหวัดเชียงราย ซึ่งเป็นเมืองพี่เมืองน้องกับจังหวัดของจีน และอยู่ระหว่างดำเนินการสถาปนาความสัมพันธ์เมืองพี่เมืองน้องกับจังหวัดในเมียนมา และ สปป.ลาว เพื่อขยายการค้าโดยตรงระหว่างกัน รวมทั้งดึงดูดการลงทุนจากจังหวัดของประเทศดังกล่าวมาสู่กลุ่มจังหวัดในภาคเหนือตอนบน 2 นอกเหนือจากความร่วมมือทางวัฒนธรรมและการทูตระหว่างประชาชน (4) ให้กระทรวงการต่างประเทศ ประสานงานและบูรณาการการทำงานกับหน่วยงานที่เกี่ยวข้องเพื่อผลักดันและขับเคลื่อนความร่วมมือกับ สปป.ลาว และเมียนมา ทั้งในระดับทวิภาคีและภูมิภาคโดยเฉพาะอย่างยิ่งในกรอบ ACMECS ให้เป็นรูปธรรม และ (5) ให้สำนักงานหนังสือเดินทางชั่วคราวในต่างจังหวัด โดยเฉพาะในจังหวัดชายแดน ติดตามการพัฒนาด้านการต่างประเทศในพื้นที่ เพื่อประกอบการดำเนินนโยบายของกระทรวงการต่างประเทศ โดยเฉพาะประเด็นเกี่ยวกับการส่งเสริมความร่วมมือระดับท้องถิ่นกับท้องถิ่น (Local to Local) โดยเน้นด้านเศรษฐสัมพันธ์ ประเด็นเขตแดน และการดำเนินความสัมพันธ์กับประเทศเพื่อนบ้าน รวมทั้งประเด็นเกี่ยวกับความเชื่อมโยง (Connectivity) ในบริเวณภาคเหนือของไทยกับประเทศเพื่อนบ้านและจีนตอนใต้

 14) โครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ กิจกรรมที่ 2 การเพิ่มประสิทธิภาพโครงข่ายอินเทอร์เน็ตระหว่างประเทศสู่การเป็นศูนย์กลางการแลกเปลี่ยนข้อมูลดิจิทัลของภูมิภาค (ASEAN Digital Hub) และ ระบบ CAT EDI (Electronic Data Interchange) ข้อสั่งการ (1) ให้ บริษัท กสท. จำกัด (มหาชน) ดำเนินการจัดประชุมหารือเรื่อง CAT EDI ร่วมกับกรมศุลกากรและหน่วยงานที่เกี่ยวข้องในประเด็นระบบ E-Logistic และ (2) เรื่องผลการปฏิบัติการค้นหาทีมหมูป่า 13 ชีวิต มอบหมายให้ กสท. และทีโอที ดำเนินการดังนี้ (2.1) จัดทำหนังสือและเผยแพร่เรื่องราวในสถานการณ์วิกฤตเกี่ยวกับเครื่องมือสื่อสารที่ใช้ในการช่วยปฏิบัติการวางสายสื่อสารโครงข่ายโทรคมนาคมของ กสท. ตั้งแต่ขั้นตอนการวางแผน การปฏิบัติงานในภาวะวิกฤต วิธีการใช้อุปกรณ์สื่อสาร อาทิ Satellite Phone การนำสายทองแดงมาใช้ในระบบสื่อสาร และมีเนื้อหาให้เห็นถึงขีดความสามารถของการนำเทคโนโลยีโทรคมนาคมของ กสท. และทีโอที ตลอดจนถอดบทเรียนความสามัคคี ความเหนื่อยยากในการเป็นส่วนหนึ่งของการช่วยชีวิตทีมหมูป่าในครั้งนี้ (2.2) ให้ กสท. ทีโอที กรมอุตุนิยมวิทยา และสำนักงานสถิติแห่งชาติ ร่วมจัดทำแผนปฏิบัติการเตรียมความพร้อมการใช้อุปกรณ์สื่อสารโทรคมนาคมในสภาวะวิกฤต โดยจำลองสถานการณ์ด้านสาธารณภัย อาทิ แผ่นดินไหว ดินโคลนถล่ม วาตภัย อุทกภัย โดยครอบคลุมทรัพยากรด้านเทคโนโลยีสารสนเทศและการสื่อสารที่มีอยู่และวิเคราะห์ขีดความสามารถความจำเป็นในการขอรับความสนับสนุนจากต่างประเทศ และควรให้มีการฝึกซ้อมบริหารจัดการวิกฤตการณ์ด้านการสื่อสารเพื่อสนับสนุนเมื่อเกิดสาธารณภัยอย่างสม่ำเสมอ

 15) การขยายโครงข่ายอินเทอร์เน็ตความเร็วสูงให้ครอบคลุมทั่วประเทศและ

การใช้ประโยชน์จากเน็ตประชารัฐ ข้อสั่งการ (1) ส่งเสริมการใช้ประโยชน์จากเน็ตประชารัฐอย่างต่อเนื่อง

ทั้งในด้านการศึกษา สาธารณสุข เกษตรกรรม การท่องเที่ยว เพื่อสร้างงาน สร้างรายได้ที่ยั่งยืนให้กับชุมชน และเพื่อยกระดับคุณภาพชีวิตของคนในชุมชนให้ดียิ่งขึ้น และ (2) สร้างการรับรู้ในชุมชนโดยอาศัยกลไกในระดับพื้นที่เข้ามามีส่วนร่วม ให้เกิดความเข้าใจขั้นพื้นฐานในการใช้ประโยชน์จากเน็ตประชารัฐ เพื่อให้มีการใช้งานอย่างสร้างสรรค์ ถูกต้อง และเหมาะสม

 **2.2 การสร้างความเข้มแข็งและเพิ่มประสิทธิภาพการผลิตภาคเกษตรและอุตสาหกรรมการเกษตรเพื่อเพิ่มมูลค่าสินค้าเกษตรปลอดภัยที่มีศักยภาพ**

 1) ตรวจเยี่ยมโครงการพัฒนาพื้นที่สูงแบบโครงการหลวงวาวี ข้อสั่งการ ให้กรมวิชาการเกษตร ประสานการดำเนินงานกับหน่วยงานต่างๆ ที่เกี่ยวข้องในการพัฒนาการเกษตรในพื้นที่

 2) ตรวจเยี่ยมงานระบบอนุรักษ์ดินและน้ำ ข้อสั่งการ (1) ให้กรมพัฒนาที่ดิน

ในฐานะฝ่ายเลขานุการคณะอนุกรรมการเฉพาะกิจเพื่อดำเนินการป้องกันและบรรเทาผลกระทบจากภัยธรรมชาติที่เกิดจากการชะล้างพังทลายของดิน และดินถล่ม ใช้ข้อมูลผลการวิจัยที่เชื่อถือได้จากสถาบันต่างๆ ประสานการดำเนินงานเพื่อขับเคลื่อนและแก้ไขปัญหาการชะล้างพังทลายของดินและดินถล่ม

ทั่วประเทศ ให้เกิดผลอย่างเป็นรูปธรรม ภายใน 6 เดือน และ (2) ให้กรมชลประทาน ศึกษาและวางระบบน้ำทั้งบนดินและใต้ดินให้ประชาชนอยู่อาศัยได้ และมีน้ำใช้อุปโภคบริโภคทั้งในฤดูแล้ง และฤดูฝน

 3) การประชุมหารือแนวทางการบริหารจัดการน้ำและโครงการพัฒนากว๊านพะเยาอย่างยั่งยืน ข้อสั่งการ (1) ให้กรมชลประทานเป็นเจ้าภาพดำเนินการร่วมกับทุกภาคส่วนที่เกี่ยวข้องทั้งลุ่มน้ำอิง จัดทำยุทธศาสตร์การพัฒนาแบบมีส่วนร่วม และ (2) ให้กรมประมงดำเนินการเพิ่มปริมาณสัตว์น้ำเพื่อให้สอดคล้องกับความต้องการใช้ประโยชน์ทั้งการบริโภคและการอนุรักษ์พันธุ์สัตว์น้ำ

 4) ตรวจเยี่ยม พบปะชุมชน และผู้ประกอบการ หมู่บ้านอุตสาหกรรมสร้างสรรค์ (Creative Industry Village : CIV) บ้านน้ำเกี๋ยน ตำบลน้ำเกี๋ยน อำเภอเมืองน่าน จังหวัดน่าน ข้อสั่งการ ให้ศูนย์ส่งเสริมอุตสาหกรรมภาคที่ 2 และ ศูนย์ส่งเสริมอุตสาหกรรมภาคที่ 3 กรมส่งเสริมอุตสาหกรรม เป็นที่ปรึกษาด้านการออกแบบบรรจุภัณฑ์สินค้าเกษตรแปรรูป

 5) ตรวจเยี่ยม พบปะชุมชน และผู้ประกอบการ หมู่บ้านอุตสาหกรรมสร้างสรรค์ (Creative Industry Village : CIV) บ้านบัว ตำบลบ้านตุ่น อำเภอเมืองพะเยา จังหวัดพะเยา ข้อสั่งการ ให้กรมส่งเสริมอุตสาหกรรมเป็นที่ปรึกษาด้านการออกแบบบรรจุภัณฑ์สินค้าเกษตรแปรรูป

 6) ตรวจเยี่ยม พบปะชุมชน และผู้ประกอบการ หมู่บ้านอุตสาหกรรมสร้างสรรค์ (Creative Industry Village : CIV) ดอยแม่สลอง บ้านสันติคีรี ตำบลแม่สลอง อำเภอแม่ฟ้าหลวงนอก จังหวัดเชียงราย ข้อสั่งการ ให้กรมส่งเสริมอุตสาหกรรม และสำนักงานอุตสาหกรรมจังหวัดเชียงราย ยกระดับชุมชนซึ่งจะเป็นพื้นที่ใหม่ที่จะดำเนินการเพื่อรับคัดเลือกให้เป็นหมู่บ้านอุตสาหกรรมสร้างสรรค์ (Creative Industry Village : CIV) โดยส่งเสริมและพัฒนาด้านต่างๆ ตามความต้องการของชุมชน เช่น การพัฒนาเครื่องจักรเพื่อทำชา การปรับปรุงบรรจุภัณฑ์ (Packaging) การขอรับเงินทุนหมุนเวียน การให้คำปรึกษาแนะนำในการแปรรูป และการพัฒนาผลิตภัณฑ์และบรรจุภัณฑ์

 7) โครงการสูบน้ำพลังงานแสงอาทิตย์บนพื้นที่สูง ข้อสั่งการ (1) ให้หน่วยงานที่เกี่ยวข้องช่วยเหลือมูลนิธิส่งเสริมการเรียนรู้ชุมชนวัดโป่งคำ ในการดำเนินการจัดการศูนย์กระจายสินค้าเกษตรให้เป็นไปตามมาตรฐานของอาหารปลอดภัย และ (2) ให้สำนักงานพลังงานจังหวัดน่านร่วมกับสำนักงานเกษตรจังหวัด ช่วยเหลือกลุ่มเกษตรกรในการขอรับการสนับสนุนงบประมาณการบริหารจัดการน้ำด้วยพลังงานแสงอาทิตย์จากกองทุนเพื่อส่งเสริมการอนุรักษ์พลังงาน ปีงบประมาณ 2562

 **2.3 พัฒนาและสนับสนุนการยกระดับการท่องเที่ยวเชิงนิเวศ ด้านศาสนาศิลปวัฒนธรรมและสุขภาพ เพื่อเป็นการสร้างรายได้สู่ชุมชนอย่างยั่งยืน**

 1) ตรวจเยี่ยมการดำเนินงานพัฒนาแหล่งศิลปวัฒนธรรมและกิจกรรม ทางศิลปวัฒนธรรม เพื่อส่งเสริมการท่องเที่ยวทางวัฒนธรรม ข้อสั่งการ (1) ให้สำนักงานศิลปวัฒนธรรมร่วมสมัย ร่วมกับสำนักงานวัฒนธรรมจังหวัดเชียงราย ประสานงานกับหน่วยงานที่เกี่ยวข้อง ขยายผลการขับเคลื่อนโครงการพัฒนาศักยภาพชุมชนสู่การเป็นเมืองศิลปะ (เชียงรายเมืองศิลปะ) และเตรียมความพร้อมสำหรับการจัดงานมหกรรมศิลปะร่วมสมัยนานาชาติ (Thailand Biennale Chiangrai 2022) (2) ให้กรมศิลปากร กรมส่งเสริมวัฒนธรรม และสำนักงานวัฒนธรรมจังหวัด พัฒนาและเชื่อมโยงเส้นทางการท่องเที่ยวทางประวัติศาสตร์และวัฒนธรรมในพื้นที่ เพื่อสร้างอาชีพ สร้างรายได้ให้แก่ชุมชนท้องถิ่น (3) ให้กรมศิลปากร กรมส่งเสริมวัฒนธรรม และสำนักงานวัฒนธรรมจังหวัดเชียงราย ประสานงานกับกรมอุทยานแห่งชาติ สัตว์ป่า และพันธุ์พืช และกระทรวงการท่องเที่ยวและกีฬา ศึกษาความเป็นไปได้ และวางแผนพัฒนาพื้นที่วนอุทยานถ้ำหลวง-ขุนน้ำนางนอนเป็นแหล่งท่องเที่ยวเชิงนิเวศและวัฒนธรรม โดยมีการจัดตั้งพิพิธภัณฑ์ หรือแหล่งเรียนรู้เกี่ยวกับเหตุการณ์ช่วยเหลือ 13 ชีวิตทีมฟุตบอลสโมสรหมูป่าอะคาเดมี และ (4) ให้สำนักงานปลัดกระทรวงวัฒนธรรมประสานงานกับกรมอุทยานแห่งชาติ สัตว์ป่า และพันธุ์พืช เตรียมการดำเนินงานส่งเสริมการถ่ายทำภาพยนตร์และสารคดีเกี่ยวกับวนอุทยานถ้ำหลวงขุนน้ำ-นางนอน

 **2.4 ดำรงฐานทรัพยากรธรรมชาติที่อุดมสมบูรณ์ การบริหารจัดการสิ่งแวดล้อมและพลังงานโดยการมีส่วนร่วมของชุมชนสู่การเป็นกลุ่มจังหวัดสีเขียว**

 1) การติดตามผลการปฏิบัติงานโครงการจัดที่ดินทำกินให้ชุมชนตามนโยบายรัฐบาล (คทช.) อำเภอสันติสุข และชุดปฏิบัติการ คทช. อำเภอ จังหวัดน่าน ข้อสั่งการ (1) การใช้ที่ดินในพื้นที่ป่าไม้ (ทุกประเภท) ให้เป็นไปตามพื้นที่เป้าหมายและกรอบมาตรการแก้ไขปัญหาการอยู่อาศัยและทำกินในพื้นที่ป่าไม้ (ทุกประเภท) ซึ่งผ่านความเห็นชอบของ คทช. เมื่อวันที่ 18 มิถุนายน 2561 และคณะรัฐมนตรี ได้มีมติรับทราบ เมื่อวันที่ 10 ตุลาคม 2561 ซึ่งเป็นการดำเนินการเพื่อให้ประชาชนอยู่ร่วมกับป่าไม้อย่างมีความสุขบนพื้นฐานการพัฒนาประเทศอย่างยั่งยืน ทั้งนี้ สำหรับโครงการต่าง ๆ ที่ดำเนินการในพื้นที่จังหวัดน่าน เช่น การบริหารพื้นที่รูปแบบพิเศษเพื่อการจัดการทรัพยากรธรรมชาติและสิ่งแวดล้อมอย่างยั่งยืน : พื้นที่จังหวัดน่าน (Nan Sandbox) โครงการสร้างป่า สร้างรายได้ โครงการปิดทองหลังพระ ฯลฯ เป็นโครงการเพื่อพัฒนาคุณภาพชีวิตและความเป็นอยู่ของประชาชน โดยมีโครงการ คทช. เป็นพื้นฐานในการจัดที่ดินทำกินให้กับประชาชนอย่างถูกต้องตามกฎหมาย และ (2) ชุดปฏิบัติการ คทช. อำเภอ ต้องมีความรู้ความเข้าใจเกี่ยวกับเจตนารมณ์ หลักเกณฑ์ และเงื่อนไขในเรื่องมาตรการแก้ไขปัญหาการอยู่อาศัยและทำกินในพื้นที่ป่าไม้ และสามารถสื่อสารสร้างการรับรู้แก่ประชาชนกลุ่มเป้าหมายให้เกิดความเข้าใจที่ชัดเจนและถูกต้อง

 2) ติดตามความก้าวหน้าการแก้ไขปัญหาความเดือดร้อนของเกษตรกรที่ได้รับผลกระทบจากการทวงคืนผืนป่า ข้อสั่งการ (1) ให้เกษตรและสหกรณ์จังหวัดน่านติดตามและรายงานความก้าวหน้าโครงการพัฒนาและเสริมสร้างศักยภาพคนเพื่อฟื้นฟูสภาพป่าต้นน้ำในพื้นที่ถูกบุกรุกทำการเกษตรของจังหวัดน่าน และ (2) ให้กรมชลประทานเร่งดำเนินการแก้ไขปัญหาเรื่องน้ำโดยเร่งดำเนินการสำรวจและออกแบบก่อสร้างอ่างเก็บน้ำห้วยเพี้ยและห้วยปาด

 3) การติดตามผลการปฏิบัติงานโครงการจัดที่ดินทำกินให้ชุมชนตามนโยบายรัฐบาล (คทช.) อำเภอแม่สรวย และชุดปฏิบัติการ คทช. อำเภอ จังหวัดเชียงราย ข้อสั่งการ ให้ชุดปฏิบัติการ คทช. อำเภอ ทำความเข้าใจเกี่ยวกับเจตนารมณ์ หลักเกณฑ์และเงื่อนไขในเรื่องมาตรการแก้ไขปัญหาการอยู่อาศัยและทำกินในพื้นที่ป่าไม้ และสามารถสื่อสารสร้างการรับรู้แก่ประชาชนกลุ่มเป้าหมายให้เกิดความเข้าใจ

ที่ชัดเจนและถูกต้อง

 **2.5 อื่นๆ**

 1) ตรวจเยี่ยมการดำเนินงานตามนโยบายรัฐบาล และกระทรวงมหาดไทย

ในพื้นที่อำเภอเชียงคำ อำเภอภูซาง จังหวัดพะเยา และอำเภอเมืองเชียงราย จังหวัดเชียงราย ข้อสั่งการ (1) ให้มีการติดตามประเมินผลการดำเนินงานของกองทุนหมู่บ้านและชุมชนเมือง (2) ให้หมู่บ้านได้ขยายผลโครงการเน็ตประชารัฐให้เกิดประโยชน์ โดยเฉพาะการขายสินค้าทางช่องทางออนไลน์ (3) ปัญหายาเสพติดเป็นเรื่องสำคัญ และเป็นวาระแห่งชาติ ขอให้กำนัน ผู้ใหญ่บ้าน และหน่วยงานทุกภาคส่วนช่วยกันแก้ปัญหา และป้องกัน รวมทั้งการบำบัดผู้ติดยาเสพติด ทั้งสมัครใจและบังคับ เพื่อลดปัญหาทางด้านสังคม และคุณภาพชีวิต (4) ให้มีการสื่อสารสร้างความเข้าใจการดำเนินงานตามนโยบายรัฐบาลและกระทรวงมหาดไทยให้ประชาชนในพื้นที่ได้รับทราบอย่างทั่วถึงและชัดเจน (5) ให้หน่วยงานในท้องที่สนับสนุนงานตำรวจในการลดอุบัติเหตุบนท้องถนนโดยตั้งด่านชุมชนในพื้นที่เพื่อป้องกันและลดการสูญเสียชีวิตและขยายผลไปยังพื้นที่อื่นๆ (6) การช่วยเหลือสาธารณภัยที่เกิดจากภัยธรรมชาติ ขอให้จังหวัด อำเภอ ท้องถิ่น ช่วยเหลือประชาชนให้ได้รับผลกระทบน้อยที่สุด และให้มีเครื่องมือที่สามารถแจ้งเตือนให้ประชาชนได้รับทราบข้อมูลข่าวสารได้ทันท่วงที (7) ให้เจ้าหน้าที่ของหน่วยงานภาครัฐในพื้นที่ โดยเฉพาะท้องที่ และท้องถิ่น ต้องยึดมั่นหลักธรรมาภิบาลในการทำงาน รวมทั้งร่วมกันทำงานด้วยความสามัคคีและเป็นระบบ (8) เน้นย้ำหลักในการทำงาน 5 เรื่อง ประกอบด้วย (8.1) การเป็นข้าราชการในพระบาทสมเด็จพระปรมินทรมหาภูมิพลอดุลยเดช บรมนาถบพิตร และสมเด็จพระเจ้าอยู่หัวมหาวชิราลงกรณ บดินทรเทพยวรางกูร ให้ดีที่สุด (8.2) สนองนโยบายของรัฐบาลและ คสช. ให้ดีที่สุดในทุกๆเรื่องภายใต้กรอบของกฎหมาย (8.3) เป็นที่พึ่งของประชาชนอย่างแท้จริงโดยยึดประชาชนเป็นศูนย์กลางในการพัฒนา (8.4) การยึดหลักธรรมาภิบาล (คุณธรรม นิติธรรม ความโปร่งใส การมีส่วนร่วม ความร่วมรับผิดชอบ ความคุ้มค่า และ (8.5) การบริหารจัดการเชิงยุทธศาสตร์แบบมุ่งผลสัมฤทธิ์(9) ให้จังหวัดพะเยารายงานความคืบหน้าการเตรียมการเปิดจุดผ่านแดนถาวรบ้านฮวกให้กระทรวงมหาดไทยรับทราบในทุกประเด็นที่เกี่ยวข้อง และ (10) ให้เร่งรัดการเบิกจ่ายโครงการชุมชนท่องเที่ยว OTOP นวัตวิถีให้เป็นไปตามระยะเวลาที่กำหนด และให้ตำรวจและชุมชนในพื้นที่ช่วยกันดูแลความปลอดภัยและทรัพย์สินของนักท่องเที่ยว รวมทั้งเรื่องความสะอาดของแหล่งท่องเที่ยว

 2) ติดตามการดำเนินงานตามนโยบายด้านยาเสพติดของสถานศึกษาในพื้นที่ภาคเหนือ ข้อสั่งการ (1) ให้สำนักงานปลัดกระทรวงศึกษาธิการแต่งตั้งคณะกรรมการ ประกอบด้วย ผู้แทนจากทุกส่วนราชการสังกัดกระทรวงศึกษาธิการใน 3 จังหวัด ได้แก่ เชียงราย เชียงใหม่ และแม่ฮ่องสอน เข้ามามีส่วนร่วมขับเคลื่อนการดำเนินการป้องกันและแก้ไขปัญหายาเสพติดร่วมกับโครงการร้อยใจรักษ์ตามแนวทางการพัฒนาตามศาสตร์พระราชา (2) ให้สำนักงานคณะกรรมการการอาชีวศึกษาและสำนักงานคณะกรรมการการอุดมศึกษา ดำเนินการส่งนักเรียน นักศึกษาที่กำลังศึกษาอยู่ในสถานศึกษาในพื้นที่ 3 จังหวัดดังกล่าว มาร่วมทำงานสนับสนุนโครงการร้อยใจรักษ์ ตามแนวทางการพัฒนาเพื่อให้การแก้ไขปัญหายาเสพติดเกิดความยั่งยืนและเป็นรูปธรรม (3) ให้สำนักงานคณะกรรมการการศึกษาขั้นพื้นฐานบูรณาการนำเรื่องการป้องกันและแก้ไขปัญหายาเสพติดบรรจุอยู่ในหลักสูตรการจัดการเรียนการสอน โดยเฉพาะกลุ่มเสี่ยงในพื้นที่ 3 จังหวัดข้างต้น จัดสรรงบประมาณเพื่อสนับสนุนการดำเนินงานของสถานศึกษาในพื้นที่ภาคเหนือเพื่อเพิ่มศักยภาพในการจัดการศึกษาและสร้างความเข้มแข็งให้กับชุมชน และ (4) ให้สำนักงานส่งเสริมการศึกษานอกระบบและการศึกษาตามอัธยาศัย วิเคราะห์หลักสูตร องค์ความรู้ด้านยาเสพติดเชิงบูรณาการระหว่างโรงเรียนและชุมชน รวมทั้งส่งเสริมความรู้และการพัฒนาอาชีพ

 3) ตรวจเยี่ยมการดำเนินงานประชารัฐสวัสดิการ การให้ความช่วยเหลือผ่าน

บัตรสวัสดิการแห่งรัฐ ข้อสั่งการ (1) ให้ธนาคารเพื่อการเกษตรและสหกรณ์การเกษตร (ธ.ก.ส.) ใช้ชุมชนบ้านป่าซางวิวัฒน์เป็นต้นแบบในการพัฒนาให้คำแนะนำแก่หมู่บ้านอื่น (2) ให้กองทุนการออมแห่งชาติ (กอช.) สนับสนุนให้ประชาชนมีเงินออมและเข้าถึง กอช. และแหล่งเงินทุนให้ง่ายขึ้น และ (3) ให้สำนักงานเศรษฐกิจการคลัง ติดตามความก้าวหน้าของการพัฒนาอาชีพและการเพิ่มรายได้

 4) ตรวจเยี่ยมการดำเนินงานให้บริการด้านแรงงานในพื้นที่และการขับเคลื่อนนโยบายเน้นหนักของกระทรวงแรงงาน ข้อสั่งการ (1) ให้ส่วนราชการสังกัดกระทรวงแรงงาน ดำเนินการขับเคลื่อนตามนโยบายเน้นหนักของกระทรวงแรงงาน (3A) ประกอบด้วย (1.1) นโยบายเร่งด่วน (Agenda Based) 13 นโยบาย อาทิ การเพิ่มทักษะฝีมือแรงงาน (Super Worker) การส่งเสริมอาชีพของผู้สูงอายุและผู้พิการ การจ้างงานยุวแรงงาน การป้องกันปัญหาการค้ามนุษย์ การหลอกลวงแรงงาน และการขับเคลื่อน Safety Thailand (1.2) นโยบายระดับพื้นที่ (Area Based) 4 นโยบาย คือ มอบให้แรงงานจังหวัดเป็นผู้แทนในส่วนภูมิภาคเพื่อบูรณาการแผนงานให้เป็นเอกภาพ (One Plan) โดยใช้ฐานข้อมูล (Big Data) ในการวิเคราะห์วางแผนด้านแรงงานให้เป็นรูปธรรม (1.3) นโยบายบริหารการพัฒนา (Administration Based) 7 นโยบาย อาทิ การยกระดับกระทรวงแรงงานให้เป็นหน่วยงานบริการที่มีมาตรฐานสากล การพัฒนาขีดความสามารถของบุคลากรให้มีภาวะผู้นำ การจัดสวัสดิการให้บุคลากรมีคุณภาพชีวิตที่ดี การปรับปรุงกฎหมายแรงงานให้มีความทันสมัย การขับเคลื่อนศูนย์ปฏิบัติการกระทรวงแรงงาน (ศปก.รง.) ให้เป็นเครื่องมือที่มีความพร้อมในการบริหาร และยกระดับศูนย์ข้อมูลแรงงานแห่งชาติ (National Labour Information Center : NLIC) เพื่อเป็นศูนย์กลางการใช้ข้อมูลแรงงานระดับประเทศ (Big Data) และการให้มีคณะทำงานศึกษาวิจัยด้านแรงงานเพื่อการพัฒนาแรงงานให้ก้าวทันกับการเปลี่ยนแปลงและสอดรับกับนโยบายไทยแลนด์ 4.0 และเป้าหมายการพัฒนาที่ยั่งยืน (SDGs) เป็นต้น และ (2) ให้ทุกหน่วยงานสังกัดกระทรวงแรงงานในพื้นที่ บูรณาการการดำเนินงานร่วมกันและเชื่อมโยงเครือข่ายการทำงาน ทั้งหน่วยงานภายใน และหน่วยงานภายนอก รวมทั้งเครือข่ายแรงงานในพื้นที่ ในรูปแบบประชารัฐ และมีแผนปฏิบัติการร่วมกันในลักษณะ One Plan เพื่อให้

การดำเนินการตามนโยบายเน้นหนักของกระทรวงแรงงาน สามารถบรรลุตามวัตถุประสงค์ และเป้าหมาย

ได้อย่างมีประสิทธิภาพ โปร่งใสและตรวจสอบได้

 5) ตรวจติดตามการดำเนินงานของหน่วยงานในกำกับเพื่อเสริมสร้างความเข้มแข็งของหมู่บ้านและชุมชนท้องถิ่นให้สามารถพึ่งพาตนเองได้อย่างยั่งยืน ข้อสั่งการ (1) ให้สำนักงานกองทุนหมู่บ้านและชุมชนเมืองแห่งชาติ (กทบ.) ผลิตสินค้าและบริการให้มีมาตรฐานเพื่อรองรับความตกลงกับสำนักงานคณะกรรมการคุ้มครองผู้บริโภค (สคบ.) ที่จะจัดทำตราสัญลักษณ์รับรองมาตรฐานสินค้าคุณธรรมให้กับผลิตภัณฑ์ของ กทบ. ซึ่งจะดำเนินการแล้วเสร็จในอีกประมาณ 2 เดือน จะช่วยยกระดับมาตรฐานสินค้าในเรื่องการสร้างความเป็นธรรมให้กับผู้บริโภคต่อไป (2) ให้ กทบ. และ สคบ. ขยายความร่วมมือในเรื่องการสร้างการรับรู้ เรื่องการคุ้มครองผู้บริโภคให้ใกล้ชิดมากยิ่งขึ้น เพื่อปกป้องสมาชิกและประชาชนจากการถูกเอาเปรียบในฐานะผู้บริโภค และอื่นๆ เช่น แชร์ลูกโซ่ การเลือกซื้อสินค้าออนไลน์ สัญญาเช่า-ซื้อรถยนต์ ทำให้สมาชิก กทบ.เป็นผู้ประกอบการที่ดี และเป็นผู้บริโภคที่รู้เท่าทันโลก (3) ให้เกิดการทำงานร่วมกันระหว่าง วัดและชุมชนโดยผ่าน สำนักงานพระพุทธศาสนาแห่งชาติ (พศ.) คณะสงฆ์ผ่านหน่วยอบรมประชาชนประจำตำบล และชุมชนผ่านเครือข่ายภาคประชาสังคมของ กทบ. สคบ. และสำนักงานคณะกรรมการสุขภาพแห่งชาติ (สช.) เพื่อให้การใช้และพัฒนาแพทย์แผนไทยล้านนาดำเนินไปอย่างถูกทาง (4) เน้นย้ำให้ 5 หน่วยงาน และ กทบ.กำชับภาคีเครือข่ายดำเนินการตามนโยบายของรัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรี ที่จะตอบสนองความต้องการของประชาชนให้ได้มากที่สุดเพื่อการพัฒนาเสริมสร้างศักยภาพให้ชุมชน ประชาชน และหมู่บ้าน สามารถพึ่งพาตนเองได้อย่างยั่งยืน (5) ให้ สทบ. คัดเลือก กทบ. ที่มีผลงานดีเด่น 6 ด้าน ตามยุทธศาสตร์ 6 ด้าน เสนอนายกรัฐมนตรีพิจารณามอบรางวัลในช่วงเดือนธันวาคม 2561 เพื่อเป็นการยกย่อง สร้างขวัญกำลังใจให้ กทบ. ที่ทำดีให้เกิดประโยชน์กับประเทศชาติ และประชาชน (6) กรณีการสร้างพุทธมณฑล จังหวัดพะเยา ซึ่งเป็นความเห็นชอบร่วมกันของทุกภาคส่วน ให้ พศ. เป็นหน่วยงานรับผิดชอบในการนำเสนอขอรับการสนับสนุนงบประมาณ เพื่อให้การก่อสร้างแล้วเสร็จในเวลาที่เหมาะสม และ (7) คณะสงฆ์อำเภอเมืองพะเยา และเทศบาลตำบลแม่ปืม ได้ร่วมกันใช้พื้นที่วัดร่องคือ ตำบลแม่ปืม อำเภอเมืองพะเยา เป็นศูนย์ปฏิบัติธรรม จังหวัดพะเยา โรงเรียนผู้ใหญ่ และหน่วยอบรมประชาชนประจำตำบล ขอรับการสนับสนุนงบประมาณก่อสร้างสิ่งอำนวยความสะดวกต่างๆ เช่น ปรับปรุงถนน เดินสายไฟฟ้า ให้ พศ. รับไปพิจารณาดำเนินการ เนื่องจากเป็นโครงการที่เป็นประโยชน์ต่อการสร้างความดี ความสามัคคีสมานฉันท์ในพื้นที่ พร้อมกับส่งให้ผู้ตรวจราชการสำนักนายกรัฐมนตรีพิจารณาสนับสนุนตามอำนาจหน้าที่ต่อไป

 6) ตรวจเยี่ยมการปฏิบัติงานของจังหวัดเชียงราย และสำนักงานพัฒนาภาค 3 หน่วยบัญชาการทหารพัฒนา กองบัญชาการกองทัพไทย ข้อสั่งการ ให้ส่วนราชการที่เกี่ยวข้องนำแนวทางการดำเนินงานไปปฏิบัติงานให้เกิดผลเป็นรูปธรรม ดังนี้ (1) ให้ทุกส่วนราชการสร้างการรับรู้ และความเข้าใจแก่ประชาชน เพื่อให้เกิดความตระหนักรู้ เกิดความภาคภูมิใจในความเป็นชาติ และร่วมกันธำรงรักษาสถาบันหลักของชาติให้อยู่คู่สังคมไทยต่อไป รวมทั้งสร้างความรักความสามัคคีให้เกิดขึ้นกับคนในชาติอย่างแท้จริง (2) ให้ทุกส่วนราชการสร้างความเข้าใจกับประชาชนให้ร่วมกันสร้างความรัก ความสามัคคี ปรองดอง เพื่อขจัดปัญหาความขัดแย้งที่อาจจะเกิดขึ้นในสังคมในอนาคต (3) ให้ทุกส่วนราชการที่เกี่ยวข้องเตรียมความพร้อมด้านบุคลากร เครื่องมือกู้ภัย บริหารจัดการแผนงาน และแผนเผชิญเหตุรองรับการแก้ไขปัญหา และบรรเทาสาธารณภัย โดยบูรณาการความร่วมมือระหว่างหน่วยงานอย่างเป็นระบบ เพื่อแก้ไขปัญหาความเดือดร้อนของประชาชนได้อย่างมีประสิทธิภาพ (4) ให้ทุกส่วนราชการบูรณาการความร่วมมือในการป้องกันการแพร่ระบาดของยาเสพติดในทุกพื้นที่ โดยเฉพาะให้ความสำคัญกับการสกัดกั้นการเข้าออกของยาเสพติดตามแนวชายแดน รวมทั้งปราบปรามผู้มีอิทธิพล การลักลอบเล่นการพนันผิดกฎหมาย และการก่ออาชญากรรมทุกรูปแบบ โดยเฉพาะกลุ่มมือปืนรับจ้าง อาวุธสงคราม และการใช้ความรุนแรงในพื้นที่อย่างเป็นรูปธรรม (5) ให้ทุกส่วนราชการร่วมมือ และให้ความสำคัญในแก้ไขปัญหาหนี้นอกระบบของประชาชน โดยเฉพาะในกลุ่มเกษตรกร โดยใช้กลไกของหน่วยงานรักษาความสงบเรียบร้อยภายในพื้นที่ของ คสช. และ กอ.รมน. จังหวัด ให้เห็นผลเป็นรูปธรรมโดยเร็ว (6) ให้ทุกส่วนราชการที่เกี่ยวข้องร่วมรณรงค์ป้องกันการก่อเหตุอาชญากรรม จัดระบบการป้องกันอาชญากรรมในพื้นที่ทุกระดับ โดยจะต้องมีการเฝ้าระวังการก่อเหตุการณ์ความไม่สงบ และการรักษาความปลอดภัยในพื้นที่อย่างต่อเนื่อง และจริงจัง (7) ให้จังหวัดเชียงราย และหน่วยงานที่เกี่ยวข้อง ร่วมกันขับเคลื่อนกลไกที่มีอยู่ในทุกระดับ เพื่อป้องกันและลดการเกิดอุบัติเหตุบนท้องถนน โดยจะต้องมีการบังคับใช้กฎหมายจราจรอย่างจริงจัง ควบคู่กับการรณรงค์สร้างการมีส่วนร่วมปลูกฝังวินัยจราจรให้กับประชาชนอย่างต่อเนื่อง (8) ให้ทุกส่วนราชการที่เกี่ยวข้องบูรณาการแผนงาน เพื่อเพิ่มประสิทธิภาพในการป้องกัน ฟื้นฟู และอนุรักษ์ทรัพยากรป่าไม้ สัตว์ป่า โดยการบังคับใช้กฎหมายต่อผู้กระทำผิด และเจ้าหน้าที่ของรัฐที่เกี่ยวข้องอย่างจริงจัง (9) ให้ทุกส่วนราชการที่เกี่ยวข้องเร่งรัดการดำเนินการตามมาตรการเพื่อแก้ไขปัญหาแรงงานต่างด้าวผิดกฎหมายทั้งระบบ การค้ามนุษย์ การบังคับใช้แรงงาน และการใช้แรงงานเด็ก โดยจะต้องบังคับใช้กฎหมายอย่างจริงจัง กับผู้กระทำผิดทั้งผู้ประกอบการ และแรงงานต่างด้าว (10) ให้ทุกส่วนราชการที่เกี่ยวข้องให้ความร่วมมือในการปฏิบัติงานของศูนย์ดำรงธรรมจังหวัดตามนโยบายของรัฐบาล เพื่อขับเคลื่อนงานการให้บริการ และยุติปัญหาความเดือดร้อนของประชาชนในพื้นที่ให้หมดไปโดยเร็ว (11) ให้ทุกส่วนราชการกำกับดูแลการปฏิบัติหน้าที่ของข้าราชการให้เป็นไปด้วยความเรียบร้อย ไม่เป็นผู้แสวงประโยชน์จากการปฏิบัติงานของเจ้าหน้าที่รัฐ และจะต้องเป็นที่พึ่งของประชาชนในทุกโอกาส รวมทั้งป้องกันการแอบอ้างเพื่อหาผลประโยชน์ในทางที่ผิด และ (12) ให้ทุกส่วนราชการน้อมนำศาสตร์พระราชา ตามหลักปรัชญาของเศรษฐกิจพอเพียงมาเป็นแนวทางในการปฏิบัติงาน เพื่อให้ประเทศมั่นคง ประชาชนมั่งคั่ง บ้านเมือง มีความสงบและประชาชนมีความสุขตลอดไป

 7) ตรวจเยี่ยมการปฏิบัติงานของกองทัพภาคที่ 3 และ มณฑลทหารบกที่ 37 ข้อสั่งการ ให้กองทัพภาคที่ 3 และ มณฑลทหารบกที่ 37 นำแนวทางการปฏิบัติงานไปดำเนินการให้เกิดผลเป็นรูปธรรม ดังนี้ (1) ให้เตรียมความพร้อมด้านกำลังพล และยุทโธปกรณ์ให้มีความพร้อมในการปฏิบัติภารกิจการรักษาความสงบเรียบร้อยในพื้นที่ โดยให้มีการติดตามสถานการณ์ความมั่นคงในพื้นที่อย่างต่อเนื่อง เพื่อให้พร้อมเผชิญกับภัยคุกคามในทุกรูปแบบอย่างมีประสิทธิภาพ (2) ให้บูรณาการความร่วมมือกับหน่วยงานที่เกี่ยวข้อง เพื่อป้องกัน ปราบปราม และแก้ไขปัญหาการแพร่ระบาดของยาเสพติดในพื้นที่อย่างเป็นรูปธรรม (3) ให้ร่วมมือกับหน่วยงานที่เกี่ยวข้องเพื่อแก้ไขปัญหาหนี้นอกระบบของประชาชน โดยเฉพาะในกลุ่มเกษตรกร โดยใช้กลไกของหน่วยงานรักษาความสงบภายในพื้นที่ของ คสช. และ กอ.รมน. จังหวัด เป็นแกนหลักในการขับเคลื่อนร่วมกับตำรวจ และส่วนราชการที่เกี่ยวข้องให้เห็นผลเป็นรูปธรรมโดยเร็ว (4) ให้บูรณาการการทำงานระหว่างหน่วยงานราชการ ภาคเอกชน และภาคประชาสังคมเพื่อให้ความช่วยเหลือประชาชน และป้องกันภัยพิบัติที่อาจเกิดขึ้นในพื้นที่อย่างเป็นรูปธรรม (5) ให้ความสำคัญกับงานมวลชน โดยเสริมสร้างความมีส่วนร่วมของประชาชนในพื้นที่ เพื่อเป็นแนวร่วมการพัฒนาความเจริญในพื้นที่และรักษาความสงบเรียบร้อยภายในพื้นที่อย่างแท้จริง (6) ให้นำศักยภาพของหน่วยมาใช้เป็นเครื่องมือในการพัฒนาคุณภาพชีวิตความเป็นอยู่ของประชาชนในพื้นที่ สร้างอาชีพ เพื่อเพิ่มรายได้ให้ประชาชนมีความเป็นอยู่ที่ดีขึ้นอย่างเป็นรูปธรรม (7) ให้ความสำคัญในการสร้างการรับรู้ และความเข้าใจแก่ประชาชนเกี่ยวกับการดำเนินงานของรัฐบาล และการบริหารประเทศอย่างต่อเนื่อง (8) ให้ความสำคัญกับการสร้างความสามัคคีปรองดอง และความสมานฉันท์ของประชาชนในพื้นที่ เพื่อสนับสนุนการสร้างความสามัคคีปรองดอง และขจัดปัญหาความขัดแย้งของคนในชาติอย่างเป็นรูปธรรม (9) ให้ดูแลความเป็นอยู่ของกำลังพลทุกนายและครอบครัวให้ได้รับสวัสดิการและสิทธิที่พึงได้ เพื่อยกระดับคุณภาพชีวิตและความเป็นอยู่ที่ดีของกำลังพลอย่างแท้จริง และ (10) ให้กวดขัน และกำกับดูแลกำลังพลให้ปฏิบัติตนอยู่ในระเบียบวินัย รวมทั้งตั้งใจปฏิบัติหน้าที่ด้วยความเข้มแข็ง และสุภาพอ่อนน้อมกับประชาชน

 8) ตรวจเยี่ยมการปฏิบัติงานของข้าราชการตำรวจ ข้อสั่งการ ให้ผู้บัญชาการตำรวจภูธรภาค ผู้บังคับการตำรวจภูธรจังหวัดเชียงราย และกำลังพลตำรวจทุกนาย ดำเนินการตามแนวทางที่มอบให้เห็นผลเป็นรูปธรรม ดังนี้ (1) ให้จัดสถานที่ให้เหมาะสมสำหรับการให้บริการประชาชน และกำกับดูแลเจ้าหน้าที่ตำรวจที่ปฏิบัติหน้าที่ให้เป็นไปตามอำนาจหน้าที่ ทั้งในการให้คำแนะนำ และรับฟังปัญหาความเดือดร้อนของประชาชนด้วยการแสดงออกถึงความเป็นมิตร (2) กำกับดูแลการปฏิบัติงานของพนักงานสอบสวนให้ทำหน้าที่รับเรื่องคดีต่างๆ โดยจะต้องไม่ปฏิเสธการรับทำคดีทุกกรณี และส่งคดีให้ฝ่ายสืบสวนได้ติดตามผู้กระทำความผิดรวมทั้งให้สายตรวจวางแผนและปฏิบัติการตรวจพื้นที่ เพื่อป้องกันการเกิดเหตุซ้ำ (3) ให้เจ้าหน้าที่สายตรวจปฏิบัติการตรวจตราในพื้นที่ เพื่อเก็บรวบรวมข้อมูล วิเคราะห์สถานการณ์สำหรับนำไปปรับแผนในการตรวจพื้นที่ให้มีความเหมาะสม และสร้างเครือข่ายความร่วมมือกับภาคประชาชนในการแจ้งข้อมูลเบาะแสสำคัญ โดยเฉพาะการแพร่ระบาดของยาเสพติด (4) ให้กวดขันและควบคุมสถานบริการในพื้นที่ เพื่อมิให้มีการกระทำผิดกฎหมายในทุกกรณี โดยเฉพาะการจำหน่ายเครื่องดื่มแอลกอฮอล์ให้กับเด็กและเยาวชน การเปิด-ปิดสถานบริการ และการค้าประเวณีอย่างจริงจัง (5) ให้ดำเนินการปรับสภาพแวดล้อมภายในพื้นที่รับผิดชอบ โดยเฉพาะแสงไฟส่องสว่าง ให้มีความเหมาะสมต่อการปฏิบัติงานของเจ้าหน้าที่สายตรวจ เพื่อป้องกันการก่อเหตุอาชญากรรมเป็นไปอย่างมีประสิทธิภาพ (6) ให้จัดทำฐานข้อมูลของคนร้ายหรือบุคคลที่มีหมายจับให้มีความครบถ้วนและสมบูรณ์เพื่อพร้อมสำหรับการปฏิบัติการกดดัน ปิดล้อม และตรวจค้นอย่างจริงจัง (7) ให้มีการบังคับใช้กฎหมายจราจรอย่างเคร่งครัด ตลอดจนให้มีการปลูกฝังวินัยจราจรให้กับผู้ใช้รถและใช้ถนนอย่างจริงจัง เพื่อแก้ไขปัญหาจราจร และป้องกันการเกิดอุบัติเหตุบนท้องถนนอย่างเป็นรูปธรรม (8) ให้เน้นย้ำกำลังพลในเรื่องความรักความสามัคคี เพื่อให้ทุกฝ่ายสามารถทำงานร่วมกันได้อย่างประสานสอดคล้องกันอย่างมีประสิทธิภาพในทุกมิติ (9) ให้บริหารจัดการงานด้วยความยุติธรรม โปร่งใส โดยเฉพาะการใช้จ่ายงบประมาณที่ได้รับจัดสรรให้เป็นไปอย่างเหมาะสม และตามสิทธิของกำลังพลที่พึงจะได้รับ และ (10) ให้กวดขันกำลังพลให้อยู่ในระเบียบวินัย ไม่ให้กระทำผิดกฎหมาย และปฏิบัติงานโดยยึดถือประโยชน์ของประชาชนเป็นศูนย์กลาง ทุ่มเท เสียสละ เพื่อให้ประชาชนมีความเชื่อมั่นและศรัทธา รวมทั้งบำบัดทุกข์บำรุงสุขให้กับประชาชน เพื่อให้สังคมมีความสงบสุขอย่างแท้จริง

 9) การประชุมการขับเคลื่อนการบูรณาการด้านการศึกษาระดับภาค (ภาคเหนือ) ข้อสั่งการ ให้สำนักงานปลัดกระทรวงศึกษาธิการ จัดการประชุมเพื่อสรุปภาพรวมของการขับเคลื่อนการบูรณาการด้านการศึกษาระดับภาค ในเดือนธันวาคม 2561 และให้ทุกหน่วยงานที่เกี่ยวข้องเข้าร่วมพิจารณาความก้าวหน้าในการดำเนินการและแนวทางการดำเนินการในระยะต่อไป

 10) ติดตามผลการดำเนินงานศูนย์ประสานงานการผลิตและพัฒนากำลังคนอาชีวศึกษา ภาคเหนือ ข้อสั่งการ (1) ให้สำนักงานคณะกรรมการการอาชีวศึกษา ดำเนินการขยายผลเกี่ยวกับครูพิเศษอาชีวศึกษา ไปยังภาคอื่นๆ โดยต้องคำนึงถึงแนวทางดำเนินการ มาตรฐาน และระเบียบปฏิบัติ เพื่อให้เป็นไปในแนวทางเดียวกัน และอาจร่วมแลกเปลี่ยนแนวคิด เพื่อช่วยในการจัดการเรียนการสอน เสริมความรู้ทางวิชาการ และแก้ปัญหาการขาดแคลนครู เพื่อให้ได้ผู้สำเร็จการศึกษาที่มีคุณภาพ และดำเนินการสอดคล้องกับนโยบายของรัฐบาลที่มุ่งให้เกิดความร่วมมือในทุกภาคส่วน และ (2) ให้ศูนย์ประสานงานผลิตและพัฒนากำลังคนอาชีวศึกษาทบทวนข้อมูลให้ชัดเจนและแม่นยำ โดยต้องรวบรวมข้อมูลจากหน่วยงานทั้งภาครัฐ ภาคเอกชน และภาคประชาสังคม เพื่อให้ผลการดำเนินการมีความถูกต้อง ครอบคลุม และทั่วถึงอย่างแท้จริง เนื่องจากข้อมูลดังกล่าวจะส่งผลต่อการจัดทำแผนการจัดการเรียนการสอนต่อไป

 11) ติดตามผลการดำเนินงานของสำนักงานส่งเสริมการศึกษานอกระบบและการศึกษาตามอัธยาศัย (กศน.) ข้อสั่งการ ให้สำนักงาน กศน. ดำเนินการดังนี้ (1) บูรณาการความรู้กับหน่วยงานต่างๆ เช่น ด้านสุขภาพกับกระทรวงสาธารณสุข เพื่อนำไปกระจายความรู้ให้แก่ประชาชนอย่างทั่วถึง ส่งผลให้ประชาชนมีคุณภาพชีวิตที่ดี มีอาชีพ มีรายได้ และมีสุขภาพที่ดี และ (2) สร้างการรับรู้กับประชาชนให้เข้าใจถึงประโยชน์ของการศึกษา ตามแนวคิด “เข้าใจ เข้าถึง พัฒนา”

 12) ตรวจเยี่ยมคลินิกหมอครอบครัวและการผลิตแพทย์เฉพาะทางด้านเวชศาสตร์ครอบครัว โรงพยาบาลเชียงรายประชานุเคราะห์ ข้อสั่งการ ให้สำนักงานปลัดกระทรวงสาธารณสุขพิจารณาดำเนินการสนับสนุนสิ่งอำนวยความสะดวกในการให้บริการประชาชนของโรงพยาบาลส่งเสริมสุขภาพตำบลทั้งประเทศตามบริบทและความจำเป็น เช่น รถยนต์ขับเคลื่อน 4 ล้อ เป็นต้น โดยให้ใช้ทรัพยากรร่วมกันในพื้นที่และพื้นที่ใกล้เคียง

 13) ตรวจเยี่ยมวิสาหกิจชุมชนกาแฟอินทรีย์รักษ์ป่า บ้านขุนลาว ตำบลแม่เจดีย์ใหม่ อำเภอเวียงป่าเป้า จังหวัดเชียงราย ข้อสั่งการ (1) ให้ สำนักงานคณะกรรมการดิจิทัลเพื่อเศรษฐกิจและสังคม (สดช.) และหน่วยงานที่เกี่ยวข้อง ส่งเสริมและจัดทำหลักสูตรหรือฝึกอบรมในด้านการนำเทคโนโลยีดิจิทัลมาใช้ประโยชน์ เพื่อให้เด็กและเยาวชนในพื้นที่ได้เรียนรู้และนำความรู้ที่ได้รับไปใช้เพื่อการพัฒนาชุมชนและสังคม และ

(2) ให้วิสาหกิจชุมชนฯ ทำงานใกล้ชิดกับหน่วยงานที่เกี่ยวข้อง ในการช่วยปลูกฝังให้เด็กและเยาวชนในหมู่บ้าน

เข้ามาศึกษาเรียนรู้ ในการทำกาแฟอินทรีย์รักษ์ป่า เพื่อให้เด็ก ๆ ได้ซึมซับขั้นตอนและวิธีการในการทำงาน รวมถึงได้เรียนรู้การนำเทคโนโลยีต่าง ๆ มาใช้ในการผลิตกาแฟ

 14) การประชุมหารือกับหัวหน้าส่วนราชการและภาคเอกชนในพื้นที่ ข้อสั่งการ (1) ให้กรมส่งเสริมอุตสาหกรรม ศูนย์ปฏิรูปอุตสาหกรรม 4.0 (ITC) ร่วมกับศูนย์ปฏิรูปอุตสาหกรรมระดับจังหวัด (Mini ITC) โดยใช้ศูนย์ ITC เป็นศูนย์ปฏิรูปวิจัยและพัฒนาอุตสาหกรรมไผ่ครบวงจรสำหรับผู้ประกอบการ นอกจากนี้ ให้ศูนย์ออกแบบและพัฒนาผลิตภัณฑ์ (Thai-IDC) เป็นหน่วยงานกลางที่จะเชื่อมโยง บูรณาการ บริการด้านการออกแบบ และพัฒนาผลิตภัณฑ์ให้แก่ผู้ประกอบการ โดยร่วมกับสถาบันการศึกษา สมาคมเครื่องเรือนไม้ และธุรกิจไม้ เพื่อพัฒนาและสร้างผลิตภัณฑ์ที่มีศักยภาพและเป็นที่ต้องการของตลาด รวมทั้งประสานผู้ประกอบการในพื้นที่เพื่อเป็น Big Brother เชื่อมโยงธุรกิจรายใหญ่ช่วยเหลือวิสาหกิจชุมชน (2) ให้กระทรวงอุตสาหกรรม ให้การสนับสนุนการขับเคลื่อนอุตสาหกรรมอาหารและเกษตรแปรรูป โดย ศูนย์ปฏิรูปอุตสาหกรรม 4.0 (ITC) ให้บริการเครื่องจักรในการผลิตต้นแบบ หรือ pilot plant สำหรับอำนวยความสะดวกให้แก่ผู้ประกอบการในการแปรรูปสินค้าและผลิตภัณฑ์สำหรับผู้ที่จะเริ่มธุรกิจและพัฒนาต่อยอดนวัตกรรมหรืองานวิจัยให้ไปสู่เชิงพาณิชย์ โดยขอให้ศูนย์ส่งเสริมอุตสาหกรรมภาคที่ 1 ซึ่งมีเครื่องมือและอุปกรณ์ ได้แก่ เครื่องสกัดด่วน เครื่อง Spray dry เครื่อง Freeze dry เครื่องระเหยข้น เครื่องสกัดน้ำมันหอมระเหย และเตาอบที่ผู้ประกอบการสามารถเข้ามาใช้บริการแปรรูปเกษตรและอาหารได้ (3) ให้ธนาคารพัฒนาวิสาหกิจขนาดกลางและขนาดย่อมแห่งประเทศไทย พิจารณาการให้สนับสนุนแหล่งเงินทุนแก่ผู้ประกอบการ และ (4) ให้สำนักงานเศรษฐกิจอุตสาหกรรม จัดทำฐานข้อมูลผู้ประกอบการ โดยขอความร่วมมือผู้ประกอบการในการให้ข้อมูลด้านต่างๆ ตั้งแต่ต้นทางไปถึงปลายทางในเชิงลึกเพื่อนำมาจัดทำเป็นระบบ

Big Data และกำหนดนโยบายเพื่อส่งเสริมและสนับสนุนผู้ประกอบการ

 15) เยี่ยมเยียนประชาชน และติดตามการดำเนินงานด้านการจัดสวัสดิการของกระทรวงการพัฒนาสังคมและความมั่นคงของมนุษย์ (พม.) ในพื้นที่ให้แก่เด็ก เยาวชน คนพิการ ผู้สูงอายุ สตรีและครอบครัว คนไร้ที่พึ่ง เพื่อพัฒนาคุณภาพชีวิตของประชาชน ข้อสั่งการ (1) ให้การเคหะแห่งชาติ และสถาบันพัฒนาองค์กรชุมชน สนับสนุนกระบวนการมีส่วนร่วมของชุมชน เพื่อสร้างสภาวะแวดล้อมของการอยู่อาศัยให้ดียิ่งขึ้น เพื่อให้เกิดชุมชนเข้มแข็ง (2) ให้กรมพัฒนาสังคมและสวัสดิการ สนับสนุนการพัฒนาคุณภาพชีวิตชนเผ่าในพื้นที่ภาคเหนือ โดยสนับสนุนการสร้างอาชีพ สนับสนุนภูมิปัญญาท้องถิ่นและเสน่ห์ของความหลากหลายของชนเผ่าสร้างคุณค่าให้กับภูมิภาคเพื่อการอนุรักษ์ และส่งเสริมการท่องเที่ยว (3) ให้กรมส่งเสริมและพัฒนาคุณภาพชีวิตคนพิการ กรมกิจการผู้สูงอายุ และกรมกิจการสตรีและสถาบันครอบครัว วางแผนบูรณาการศูนย์ต่างๆในพื้นที่เชื่อมโยงกันเพื่อการใช้ทรัพยากรได้อย่างคุ้มค่ามากขึ้น เช่น ขยายผลศูนย์บริการคนพิการให้เชื่อมโยงกับศูนย์พัฒนาคุณภาพชีวิตและส่งเสริมอาชีพผู้สูงอายุ (ศพอส.) ในพื้นที่เชื่อมโยงโรงเรียนผู้สูงอายุกับ ศพอส. เชื่อมโยงศูนย์พัฒนาสตรีฯกับ ศพอส. เป็นต้น และ (4) ให้สำนักงานพัฒนาสังคมและความมั่นคงของมนุษย์จังหวัด และหน่วยงาน พม. ในพื้นที่ (One Home) ดำเนินการดังนี้ (4.1) สนับสนุนศูนย์บริการร่วม ตำบลศรีเมืองชุม อำเภอแม่สาย จังหวัดเชียงราย ให้เป็นพื้นที่ต้นแบบของการบูรณาการงานด้านสังคม และการให้บริการศูนย์พักพิงชั่วคราวในพื้นที่เสี่ยงภัย โดยมีองค์กรปกครองส่วนท้องถิ่น (อปท.) และเครือข่ายในพื้นที่ให้ความร่วมมือ ให้ขยายผลไปสู่พื้นที่อื่นในลักษณะ Smart welfare ซึ่งจะเป็นศูนย์บริการร่วมด้านสังคมในพื้นที่อย่างมีประสิทธิภาพ (4.2) วางแผนเรื่องการดำเนินงานตามหลักเกณฑ์ของกองทุนส่งเสริมและพัฒนาคุณภาพชีวิตคนพิการอย่างเข้มงวด พิจารณาถึงความคุ้มค่า ประโยชน์ และผลสัมฤทธิ์ที่จะเกิดขึ้นกับกลุ่มเป้าหมายอย่างแท้จริง (4.3) ดำเนินการเรื่องยุติความรุนแรงในครอบครัว ให้เป็นวาระสำคัญของปีงบประมาณ 2562 โดยวิเคราะห์เชิงโครงสร้างความรุนแรง สาเหตุปัญหา เพื่อจะให้เกิดมาตรการแก้ไขปัญหาในภาพรวมอย่างตรงประเด็น และยกระดับศูนย์พัฒนาครอบครัวในชุมชนให้เป็นศูนย์ปฏิบัติการแก้ไขปัญหาความรุนแรงในครอบครัว และ (4.4) ปรับกระบวนทัศน์ คิดค้นรูปแบบการจัดสวัสดิการและการดำเนินงานด้านสังคมให้มีความเหมาะสมกับพื้นที่และสภาพปัญหา เปิดใจร่วมรับฟังเปิดโอกาสให้ช้าราชการทุกระดับมีส่วนร่วมในการคิด เพื่อเป็นการพัฒนาองค์ความรู้ของบุคลากรของหน่วยงานด้วย

 16) โครงการยุติธรรมสู่หมู่บ้าน นำบริการรัฐสู่ประชาชนครั้งที่ 1/2562

ข้อสั่งการ (1) ให้หน่วยงานกระทรวงยุติธรรมในพื้นที่และเครือข่ายภาคประชาชน ช่วยกันดูแลสอดส่อง การแพร่ระบาดยาเสพติดให้โทษ การทุจริตคอร์รัปชั่น สิทธิมนุษยชน และการรักษากระบวนการยุติธรรม (2) ให้สำนักงานยุติธรรมจังหวัดทุกแห่ง สำรวจการติดตั้งอินเทอร์เน็ต หรือเน็ตประชารัฐในศูนย์ยุติธรรมชุมชนทุกพื้นที่ เพื่อเชื่อมโยงข้อมูลกับสำนักงานยุติธรรมจังหวัดและสำนักงานยุติธรรมในส่วนกลาง และ (3) ให้สำนักงานยุติธรรมจังหวัด และสำนักงานคณะกรรมการป้องกันและปราบปรามยาเสพติดสนับสนุนโครงการสร้างคุณภาพชีวิตของชาวบ้านในกลุ่มของวิสาหกิจชุมชนเกษตรอินทรีย์ มูลนิธิส่งเสริมการเรียนรู้ชุมชนวัดโป่งคำ และให้ประสานหน่วยงานในจังหวัดน่านเกี่ยวกับการพัฒนาระบบโลจิสติกส์รองรับการขนส่งสินค้าเกษตร

**14. เรื่อง แนวทางการพัฒนาการท่องเที่ยวกลุ่มจังหวัดภาคเหนือตอนบน 2**

 คณะรัฐมนตรีมีมติรับทราบเรื่อง แนวทางการพัฒนาการท่องเที่ยวกลุ่มจังหวัดภาคเหนือตอนบน 2 ตามที่กระทรวงการท่องเที่ยวและกีฬาเสนอ ดังนี้

 **สาระสำคัญ**

 **1. กลุ่มจังหวัดภาคเหนือตอนบน 2 (เชียงราย พะเยา แพร่ และน่าน) ถูกจัดให้เป็นพื้นที่เมืองรองทั้ง 4 จังหวัด โดยในปี 2560 มีจำนวนผู้เยี่ยมเยือนประมาณ 5.8 ล้านคน เพิ่มขึ้นร้อยละ 8.5 จากปี 2559** คิดเป็นสัดส่วนผู้เยี่ยมเยือนประมาณร้อยละ 17 ของภาคเหนือ และร้อยละ 2 ของประเทศ โดยผู้เยี่ยมเยือนประมาณร้อยละ 90 เป็นชาวไทย มีระยะเวลาในการพำนักเฉลี่ย 1.79 วัน และในปี 2560 อุตสาหกรรมท่องเที่ยวในกลุ่มจังหวัดนี้สร้างรายได้มากกว่า 31,000 ล้านบาท เพิ่มขึ้นประมาณร้อยละ 10 จากปี 2559 คิดเป็นสัดส่วนรายได้จากการท่องเที่ยวประมาณร้อยละ 18 ของภาคเหนือ และประมาณร้อยละ 1 ของประเทศ ผู้เยี่ยมเยือนมีการใช้จ่ายเฉลี่ยในการท่องเที่ยวต่อครั้งประมาณ 5,400 บาท ซึ่งสูงกว่าค่าเฉลี่ยของพื้นที่ภาคเหนือที่มีค่าใช้จ่ายประมาณ 5,200 บาท/ครั้ง แต่ต่ำกว่าค่าเฉลี่ยของทั้งประเทศที่มีค่าใช้จ่ายประมาณ 8,500 บาท/ครั้ง โดยภาพรวมเป็นการใช้จ่ายเพื่อที่พัก ร้อยละ 23 เพื่ออาหารและเครื่องดื่ม ร้อยละ 23 และเพื่อสินค้าและของที่ระลึก ร้อยละ 22 และในปี 2560 ที่ผ่านมา พบว่ามีการขยายตัวเพิ่มขึ้นของที่พักในกลุ่มจังหวัดนี้ อยู่ในเกณฑ์ที่สูง ประมาณร้อยละ 21 เมื่อเทียบกับปี 2559 โดยมีจำนวนห้องพักประมาณ 23,000 ห้อง คิดเป็นอัตราจำนวนห้องพักต่อผู้ประกอบการที่ 23 ห้องต่อราย แสดงให้เห็นว่า ที่พักส่วนใหญ่ในพื้นที่เป็นโรงแรมขนาดเล็กที่มีห้องไม่เกิน 30 ห้อง อย่างไรก็ตาม จากการสำรวจในปี 2560 พบว่าการท่องเที่ยวในพื้นที่กลุ่มจังหวัดภาคเหนือตอนบน 2 มีการกระจุกตัวของจำนวนนักท่องเที่ยวในจังหวัดเชียงรายประมาณร้อยละ 60 และคิดเป็นสัดส่วนของรายได้จากการท่องเที่ยวมากกว่าร้อยละ 80 ในขณะที่จังหวัดพะเยาเป็นจังหวัดที่มีจำนวนนักท่องเที่ยวน้อยที่สุดในภาคเหนือทั้ง 17 จังหวัด ประมาณ 630,000 คน และมีรายได้จากการท่องเที่ยวไม่ถึง 1,300 ล้านบาท

 **2. กลุ่มจังหวัดภาคเหนือตอนบน 2 มีเส้นทางเชื่อมโยงกับประเทศเพื่อนบ้าน และประเทศกลุ่มอนุภูมิภาคผ่านจุดผ่านแดนถาวร** จำนวน 5 แห่ง ได้แก่ (1) ด่านแม่สาย จังหวัดเชียงราย (2) ด่านเชียงแสน จังหวัดเชียงราย (3) ด่านเชียงของ จังหวัดเชียงราย (4) ด่านทุ่งช้าง (ห้วยโก๋น) จังหวัดน่าน และ (5) ด่านบ้านฮวก จังหวัดพะเยา โดยประเทศไทยได้ดำเนินการโครงการเพื่อสนับสนุนการเชื่อมโยงการท่องเที่ยวกับกลุ่มประเทศในอนุภูมิภาคผ่านการขับเคลื่อนในกรอบความร่วมมือต่างๆ เช่น กรอบความร่วมมือแม่โขง-ล้านช้าง กรอบความร่วมมือกับกลุ่มประเทศ CLMV และกรอบความร่วมมือกับกลุ่มประเทศในลุ่มแม่น้ำโขงผ่านการส่งเสริมการท่องเที่ยวเชิงวัฒนธรรมและการท่องเที่ยวเชิงพุทธศาสนา (Buddhist Tourism) และการส่งเสริมเส้นทางเชื่อมโยงโครงการหลวง โครงการตามแนวพระราชดำริ เป็นต้น

 **3. กลุ่มจังหวัดภาคเหนือตอนบน 2 มีศักยภาพด้านการท่องเที่ยวในระดับสูง จากความหลากหลายของแหล่งท่องเที่ยวและรูปแบบของกิจกรรมทางการท่องเที่ยวที่น่าสนใจ** ทั้งการท่องเที่ยวเชิงวัฒนธรรมที่โดดเด่นด้วยมรดกทางวัฒนธรรมเฉพาะถิ่น การท่องเที่ยวเชิงนิเวศและธรรมชาติที่สวยงามเป็นเอกลักษณ์ และการท่องเที่ยวเชื่อมโยงประเทศเพื่อนบ้านผ่านระบบโครงข่ายโลจิสติกส์และการค้าชายแดนที่มีศักยภาพ โดยมีแหล่งท่องเที่ยวที่สำคัญ เช่น (1) แหล่งท่องเที่ยวทางธรรมชาติ เช่น ดอยแม่สลอง ภูชี้ฟ้า ถ้ำหลวง-ขุนน้ำนางนอน กว๊านพะเยา แพะเมืองผี ถ้ำผานางคอย ดอยภูคา และบ่อเกลือ เป็นต้น (2) แหล่งท่องเที่ยวเชิงประวัติศาสตร์และวัฒนธรรม เช่น พระตำหนักดอยตุง วัดร่องขุ่น วัดศรีโคมคำ (พระเจ้าตนหลวง) วัดติโลกอาราม (กว๊านพะเยา) วัดภูมินทร์ วัดพระธาตุช่อแฮ วัดพระธาตุแช่แห้ง พิพิธภัณฑ์เมืองแพร่คุ้มเจ้าหลวง อุทยานลิลิตพระลอ และชุมชนอาข่าบ้านหล่อชา เป็นต้น (3) แหล่งท่องเที่ยวเชิงเกษตร เช่น โครงการพัฒนาพื้นที่ดอยตุง ดอยช้าง ดอยวาวี ศูนย์วิจัยและพัฒนาประมงน้ำจืดพะเยา (4) กิจกรรมและประเพณีที่มีชื่อเสียง เช่น ประเพณียี่เป็ง ประเพณีนมัสการพระธาตุช่อแฮ งานเวียนเทียนกลางน้ำ ประเพณีตานก๋วยสลาก และงานประเพณีแข่งเรือจังหวัดน่าน (6) การท่องเที่ยวเชื่อมโยงกับเมียนมา ลาว และจีนตอนใต้ ผ่านเส้นทาง R3 นอกจากนี้ นายกรัฐมนตรีได้มีข้อสั่งการให้ฟื้นฟู และพัฒนาถ้ำหลวง-ขุนน้ำนางนอนให้เป็นแหล่งท่องเที่ยวระดับโลก เพื่อเรียนรู้บทเรียนจากการปฏิบัติการค้นหาและกู้ภัยทีมหมูป่า

อะคาเดมี่ ณ ถ้ำหลวง-ขุนน้ำนางนอน จังหวัดเชียงราย

 **4. กลุ่มจังหวัดภาคเหนือตอนบน 2 มีศักยภาพในการเชื่อมโยงระบบคมนาคมกับพื้นที่ในภาคอื่นของประเทศ และกลุ่มประเทศในอนุภูมิภาคลุ่มแม่น้ำโขง** (GMS) ซึ่งปัจจุบันมีระบบโครงข่ายคมนาคมรองรับแล้วทั้งทางบก ทางน้ำ และทางอากาศ ได้แก่ ทางถนน มีจุดเชื่อมโยงกับทางหลวงอาเซียน (ASEAN Highway) จำนวน 3 สาย ได้แก่ (1) ทางหลวงหมายเลข AH2 เชื่อมโยงเมียนมาที่อำเภอแม่สาย จังหวัดเชียงราย ผ่านสะพานมิตรภาพข้ามแม่น้ำสาย แห่งที่ 1 และ 2 (2) ทางหลวงหมายเลข AH3 เชื่อมโยงลาวที่อำเภอเชียงของ จังหวัดเชียงราย ผ่านสะพานมิตรภาพข้ามแม่น้ำโขง แห่งที่ 4 และ (3) ทางหลวงหมายเลข AH13 เข้าสู่ประเทศไทยที่อำเภอเฉลิมพระเกียรติ จังหวัดน่าน ทางราง มีเส้นทางรถไฟที่สำคัญ ได้แก่ รถไฟสายกรุงเทพ-เด่นชัย-เชียงใหม่ เชื่อมโยงสู่จังหวัดภาคเหนือตอนบน และภูมิภาคอื่นๆ ได้แก่ สถานีเด่นชัย จังหวัดแพร่ ทางน้ำ มีท่าเรือเพื่อการพาณิชย์ จำนวน 3 แห่ง ได้แก่ ท่าเรือพาณิชย์เชียงแสน แห่งที่ 1 และ แห่งที่ 2 และท่าเรือเชียงของ และทางอากาศ มีท่าอากาศยานนานาชาติ 1 แห่ง ได้แก่ ท่าอากาศยานนานาชาติแม่ฟ้าหลวงเชียงราย และท่าอากาศยานภายในประเทศ 2 แห่ง ได้แก่ ท่าอากาศยานแพร่ และท่าอากาศยานน่านนคร

 ทั้งนี้ รัฐบาลได้มีการกำหนดแผนในการพัฒนาโครงข่ายระบบคมนาคมเพื่อสนับสนุนการเดินทางในพื้นที่กลุ่มจังหวัดภาคเหนือตอนบน 2 เช่น (1) โครงการพัฒนาท่าอากาศยานแม่ฟ้าหลวง (2) โครงการพัฒนาท่าอากาศยานน่านนคร (3) โครงการพัฒนาท่าอากาศยานแพร่ (4) โครงการพัฒนาเส้นทางรถไฟสายใหม่ในแนวระเบียงเศรษฐกิจที่สำคัญของประเทศ ช่วงเด่นชัย-เชียงราย-เชียงของ (5) โครงการก่อสร้างรถไฟทางคู่ ช่วงเด่นชัย-เชียงใหม่ (6) โครงการก่อสร้างเส้นทางรถไฟทางคู่ ช่วงปากน้ำโพ-เด่นชัย (7) โครงการมอเตอร์เวย์เชียงใหม่-เชียงราย (8) โครงการเพิ่มประสิทธิภาพทางหลวงและพัฒนาโครงข่ายทางหลวง ช่วงจังหวัดแพร่ และน่าน และ (9) โครงการพัฒนาสิ่งอำนวยความสะดวกบริเวณสถานีขนส่งสินค้าชายแดน จังหวัดเชียงราย เป็นต้น

 **5. ข้อจำกัดและอุปสรรคต่อการพัฒนาการท่องเที่ยวที่สำคัญ ในพื้นที่กลุ่มจังหวัดภาคเหนือตอนบน 2** ได้แก่ (1) ข้อจำกัดการจัดการแหล่งท่องเที่ยวที่เป็นพื้นที่เพื่อการอนุรักษ์ (2) แหล่งท่องเที่ยวและกิจกรรมท่องเที่ยวที่น่าสนใจและได้รับความนิยมกระจุกตัวในบางพื้นที่ เป็นเหตุให้เกิดการกระจุกตัวของนักท่องเที่ยว (3) ข้อจำกัดด้านระยะทางระหว่างแหล่งท่องเที่ยว (4) ข้อกังวลเรื่องความปลอดภัยในการใช้เส้นทางของนักท่องเที่ยว (5) ข้อจำกัดทางกายภาพของแหล่งท่องเที่ยวในการเข้าถึงของนักท่องเที่ยวที่มีข้อจำกัดทางด้านร่างกาย (6) แรงงานในอุตสาหกรรมท่องเที่ยวยังไม่เพียงพอทั้งเชิงปริมาณและคุณภาพ และ (7) ข้อจำกัดในการท่องเที่ยวเชื่อมโยงกับประเทศเพื่อนบ้าน เช่น ข้อจำกัดของการใช้บัตรผ่านแดนชั่วคราว (border pass) และข้อจำกัดของการเข้าประเทศไทยซ้ำ (Re-entry) ของนักท่องเที่ยวนอกอาเซียน (Non-ASEAN Nationality) เป็นต้น

 **6. แผนพัฒนาภาคเหนือ (พ.ศ. 2560-2564)** ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) ได้กำหนดเป้าหมายเชิงยุทธศาสตร์ให้เป็น “ฐานเศรษฐกิจสร้างสรรค์มูลค่าสูง เชื่อมโยงเศรษฐกิจกับประเทศในกลุ่มอนุภูมิภาคลุ่มแม่น้ำโขง” โดยเน้นการพัฒนาสินค้าและบริการด้านการท่องเที่ยวให้มีคุณภาพ และสร้างมูลค่าเพิ่มบนฐานของทุนทางภูมิปัญญาและวัฒนธรรม เพื่อให้เกิดการสร้างรายได้และกระจายประโยชน์ให้ถึงชุมชน โดยเชื่อมโยงการเดินทางกับประเทศในกลุ่มอนุภูมิภาคลุ่มแม่น้ำโขง จีนตอนใต้ และประเทศในเอเชียใต้ตามแนวระเบียงเศรษฐกิจเหนือ-ใต้ และ ตะวันออก-ตะวันตก โดยมีแนวทางการพัฒนา ดังนี้ (1) พัฒนากลุ่มท่องเที่ยวที่มีศักยภาพตามแนวทางการท่องเที่ยวเชิงสร้างสรรค์ เช่น การท่องเที่ยวมรดกโลกทางประวัติศาสตร์ การท่องเที่ยวเชิงธรรมชาติ การท่องเที่ยวอารยธรรมล้านนาและกลุ่มชาติพันธุ์ และกลุ่มท่องเที่ยวที่มีเป้าหมายเฉพาะ (2) พัฒนาต่อยอดอุตสาหกรรมและบริการเป้าหมายที่มีศักยภาพสูง เช่น กลุ่มอาหารและสินค้าเพื่อสุขภาพ กลุ่มบริการทางการแพทย์และสุขภาพ และกลุ่มผลิตภัณฑ์เชิงสร้างสรรค์ โดยสนับสนุนสถาบันการศึกษาให้การพัฒนาเทคโนโลยีและนวัตกรรมที่ตอบสนองต่อกลุ่มเป้าหมายและสามารถนำมาต่อยอดใช้ในเชิงพาณิชย์ได้ พร้อมการสร้างและขยายเครือข่ายธุรกิจทางการแพทย์และสุขภาพ เพื่อรองรับการเติบโตของกลุ่มนักท่องเที่ยวสูงอายุและกลุ่มท่องเที่ยวเชิงสุขภาพ มุ่งสู่การเป็น Medical & Wellness Hub ของอนุภูมิภาค

 **7. กระทรวงการท่องเที่ยวและกีฬา ขับเคลื่อนการพัฒนาและยกระดับอุตสาหกรรมท่องเที่ยวในพื้นที่กลุ่มจังหวัดภาคเหนือตอนบน 2 และพื้นที่ใกล้เคียง ผ่านการขับเคลื่อนแผนพัฒนา**

**การท่องเที่ยวแห่งชาติ ฉบับที่ 2 (พ.ศ. 2560–2564) และแผนปฏิบัติการพัฒนาการท่องเที่ยวภายในเขตพัฒนาการท่องเที่ยวอารยธรรมล้านนา ระยะ 5 ปี (พ.ศ. 2559-2563)** ร่วมกับคณะกรรมการพัฒนาการท่องเที่ยว ประจำเขตพัฒนาการท่องเที่ยว และหน่วยงานที่เกี่ยวข้องระดับจังหวัดภายในเขตพัฒนา

การท่องเที่ยวอารยธรรมล้านนา โดยมุ่งเน้นการกระจายการเดินทางของนักท่องเที่ยวสู่พื้นที่เมืองรอง

การส่งเสริมการท่องเที่ยวเชื่อมโยงภายในเขตพัฒนาการท่องเที่ยวฯ พื้นที่ใกล้เคียง และประเทศในกลุ่ม GMS

 **8. ข้อเสนอแนวทางการพัฒนาการท่องเที่ยวกลุ่มจังหวัดภาคเหนือตอนบน 2**

 8.1 เป้าหมายการพัฒนา “การท่องเที่ยวเชิงสร้างสรรค์สะท้อนอัตลักษณ์วัฒนธรรมท้องถิ่น และเป็นประตูเชื่อมโยงการท่องเที่ยวอนุภูมิภาคลุ่มแม่น้ำโขง” โดยกำหนดตำแหน่ง

เชิงยุทธศาสตร์ของแต่ละจังหวัดไว้ ดังนี้

 1) จังหวัดเชียงราย : ประตูสู่การท่องเที่ยวในอนุภูมิภาค GMS

 2) จังหวัดพะเยา : ท่องเที่ยวเชิงส่งเสริมสุขภาพและเชิงนิเวศ

 3) จังหวัดแพร่ : ท่องเที่ยวทางธรรมชาติและประวัติศาสตร์

 4) จังหวัดน่าน : ท่องเที่ยวทางธรรมชาติและวัฒนธรรม

 8.2 แนวทางการพัฒนา

 (1) พัฒนาและยกระดับคุณภาพแหล่งท่องเที่ยว สินค้าและบริการด้านการท่องเที่ยวในแต่ละประเภทให้ได้มาตรฐานเป็นที่ยอมรับในระดับสากล เพื่อให้เกิดการพัฒนาการท่องเที่ยวอย่างยั่งยืน บนอัตลักษณ์ของแต่ละพื้นที่ในกลุ่มจังหวัด และเพื่อสนับสนุนการเข้าถึงแหล่งท่องเที่ยวของนักท่องเที่ยวทุกรูปแบบ ดังนี้

 (1.1) จังหวัดเชียงราย เน้นการพัฒนาการท่องเที่ยวเชิงธุรกิจ (MICE) และการท่องเที่ยวเพื่อการเรียนรู้ระดับโลก เนื่องด้วยพื้นที่เป็นที่รู้จักในระดับโลก และมีศักยภาพในการรองรับนักท่องเที่ยวและการเชื่อมโยงการเดินทางสูงทั้งทางบก น้ำ และอากาศ

 (1.2) จังหวัดพะเยา เน้นการพัฒนาการท่องเที่ยวเชิงส่งเสริมสุขภาพ เนื่องด้วยมีศักยภาพด้านเกษตรอินทรีย์ ความสมบูรณ์ของทรัพยากรทางธรรมชาติ และมีชุมชนเศรษฐกิจพอเพียงที่ชนะเลิศรางวัลระดับประเทศ และการท่องเที่ยวเชิงนิเวศ

 (1.3) จังหวัดแพร่ เน้นการพัฒนาการท่องเที่ยวเชิงธรรมชาติ เนื่องจากลักษณะภูมิประเทศที่มีความโดดเด่นทางธรณีวิทยา และการเป็นแหล่งปลูกและแปรรูปไม้สักแห่งใหญ่

และการท่องเที่ยวเชิงประวัติศาสตร์ เนื่องด้วยมีสถานที่สำคัญทางประวัติศาสตร์หลายแห่ง ตั้งแต่ก่อนอาณาจักรสุโขทัยจนถึงกรุงรัตนโกสินทร์

 (1.4) จังหวัดน่าน เน้นการพัฒนาการท่องเที่ยวเชิงธรรมชาติและวัฒนธรรม เนื่องด้วยความหลากหลายของชนชาติ วัฒนธรรม และประเพณี ตั้งแต่อดีตจนถึงปัจจุบัน ประกอบกับแหล่งท่องเที่ยวทางธรรมชาติมีความสวยงามและโดดเด่นของพันธุ์พืชและพันธุ์สัตว์เฉพาะถิ่นที่หายาก

 มีโครงการสำคัญ เช่น โครงการพัฒนาถ้ำหลวง-ขุนน้ำนางนอน เชื่อมโยงการท่องเที่ยวกลุ่มภาคเหนือตอนบน 2 โครงการ Herbal City โครงการส่งเสริมและพัฒนาการขับเคลื่อนเศรษฐกิจชายแดนภาคเหนือ โครงการศูนย์จัดการความรู้และส่งเสริมธุรกิจไมซ์ในภาคเหนือตอนบน 2 และโครงการพัฒนาเส้นทางเดินชมทัศนียภาพและการเรียนรู้ทางธรรมชาติเหนือยอดไม้ (Sky Walk) เป็นต้น

 (2) พัฒนาระบบคมนาคมโครงสร้างพื้นฐาน และสิ่งอำนวยความสะดวก

ในการเข้าถึงแหล่งท่องเที่ยวที่มีศักยภาพภายในกลุ่มจังหวัด ทั้งทางบก ทางน้ำ และทางอากาศ เพื่อสนับสนุนการท่องเที่ยวเชื่อมโยงภายในกลุ่มจังหวัด ระหว่างภาค และการเชื่อมโยงกับประเทศเพื่อนบ้านและกลุ่มประเทศในอนุภูมิภาคลุ่มแม่น้ำโขง โดยมีโครงการสำคัญ เช่น โครงการก่อสร้างรถไฟทางคู่ (ช่วงเด่นชัย-เชียงราย-เชียงของ/ช่วงเด่นชัย-เชียงใหม่ และช่วงปากน้ำโพ-เด่นชัย) โครงการมอเตอร์เวย์เชียงใหม่-เชียงราย โครงการเพิ่มประสิทธิภาพทางหลวงและพัฒนาโครงข่ายทางหลวงในกลุ่มจังหวัดภาคเหนือตอนบน 2 โครงการพัฒนาท่าอากาศยานแม่ฟ้าหลวงเชียงราย ท่าอากาศยานแพร่ และท่าอากาศยานน่านนคร พร้อมพัฒนาสิ่งอำนวยความสะดวก เพื่อนักท่องเที่ยวทุกกลุ่มและช่วงวัย เช่น กลุ่มคนพิการและผู้สูงอายุ เป็นต้น

 (3) พัฒนาและยกระดับศักยภาพของบุคลากรในอุตสาหกรรมท่องเที่ยว เพื่อการตอบสนองต่อความต้องการของภาคอุตสาหกรรมท่องเที่ยวในพื้นที่ โดยมีโครงการสำคัญ เช่น โครงการอาสาสมัครเพื่อการท่องเที่ยว หรือ เจ้าบ้านที่ดี (Local Hero) โครงการอบรมนักสื่อความหมายท้องถิ่น

เพื่อการท่องเที่ยวโดยชุมชน โครงการอบรมอาสาสมัครเพื่อช่วยเหลือนักท่องเที่ยว โครงการพัฒนาศักยภาพบุคลากรและนวัตกรรมสู่ความเป็นเลิศด้านสมุนไพร และโครงการยกระดับฝีมือแรงงานในอุตสาหกรรมท่องเที่ยว เป็นต้น

 (4) ส่งเสริมการท่องเที่ยวโดยชุมชน กระทรวงการท่องเที่ยวและกีฬา ได้ดำเนินการขับเคลื่อนมาตรการและโครงการต่างๆ เพื่อส่งเสริมการท่องเที่ยวโดยชุมชน และการขอรับการตรวจรับรองมาตรฐานการท่องเที่ยวโดยชุมชน มีโครงการและมาตรการสำคัญ เช่น 1) โครงการเชฟชุมชน เพื่อท่องเที่ยวไทยอย่างยั่งยืน จำนวน 4 ชุมชน ได้แก่ ชุมชนบ้านท่าขันทอง จังหวัดเชียงราย ชุมชนไทลื้อ จังหวัดพะเยา ชุมชนในเวียง และชุมชนบ่อสวก จังหวัดน่าน 2) สนับสนุนและส่งเสริมการท่องเที่ยวโดยชุมชน ผ่านการประกาศเขตมัคคุเทศก์ชุมชน ตามมาตรา 51 แห่งพระราชบัญญัติธุรกิจนำเที่ยวและมัคคุเทศก์ พ.ศ. 2551 เช่น ชุมชนดอยผาหมี และชุมชนบ้านท่าขันทอง จังหวัดเชียงราย ชุมชนบ้านบัว และชุมชนบ้านเวียงล้อ จังหวัดพะเยา ชุมชนบ้านแม่จอก และชุมชนท่องเที่ยวเทศบาลตำบลสูงเม่น จังหวัดแพร่ และชุมชนบ่อสวก จังหวัดน่าน เป็นต้น

 (5) กระตุ้นอุปสงค์ของการท่องเที่ยวในเมืองรองผ่านการประกาศใช้มาตรการภาษี การทำการตลาดเชิงรุกที่มีประสิทธิภาพ และการประชาสัมพันธ์ เน้นการส่งเสริมการเรียนรู้วัฒนธรรม และวิถีชีวิตของชุมชน ซึ่งจะช่วยเพิ่มความถี่ในการเดินทาง และขยายระยะเวลาพำนักของนักท่องเที่ยวให้มากขึ้น โดยนำเสนอแหล่งท่องเที่ยวที่มีความหลากหลายและน่าสนใจ ทั้งเชิงธรรมชาติ ประวัติศาสตร์ วัฒนธรรม ประเพณีท้องถิ่น และแหล่งท่องเที่ยวที่มนุษย์สร้างขึ้น รวมทั้ง ส่งเสริมการเดินทางท่องเที่ยวในช่วงปลายปี เช่น ประชาสัมพันธ์มาตรการภาษีเพื่อสนับสนุนการท่องเที่ยวและการจัดอบรมสัมมนาในจังหวัดท่องเที่ยวรอง และกิจกรรม “Amazing Thailand Go Local” เพื่อกระตุ้นการออกเดินทาง เน้นการสร้างประสบการณ์ใหม่จากการท่องเที่ยวด้วยการเข้าไปคลุกคลีกับชุมชนผ่านเรื่องราวของอาหาร วิถีชีวิต และภูมิปัญญาท้องถิ่น เพื่อให้เกิดความประทับใจและเกิดการเดินทางท่องเที่ยวซ้ำในคราวต่อไป เป็นต้น

 (6) ส่งเสริมการบูรณาการการบริหารจัดการการท่องเที่ยวเชื่อมโยงกับประเทศต่างๆ เพื่อการเพิ่มสัดส่วนของนักท่องเที่ยวชาวต่างชาติในพื้นที่ให้สูงขึ้น โดยเน้นพื้นที่ที่มีจุดผ่านแดนถาวรกับประเทศเพื่อนบ้านทั้ง 5 แห่ง และการเพิ่มจำนวนวันพักของนักท่องเที่ยว โดยการส่งเสริมการพัฒนาการเชื่อมโยงการท่องเที่ยวระหว่างไทยกับกลุ่มประเทศในอนุภูมิภาค มีแนวทางสำคัญ เช่น การส่งเสริมความร่วมมือระหว่างภาครัฐ ภาคเอกชน และภาคประชาสังคม เพื่อขับเคลื่อนการเชื่อมโยงการท่องเที่ยวและการดำเนินการตามกรอบความร่วมมืออนุภูมิภาคลุ่มแม่น้ำโขงด้านการท่องเที่ยว (GMS on Tourism) และกรอบความร่วมมือในกลุ่มประเทศกัมพูชา ลาว เมียนมาร์ เวียดนาม และไทย (CLMV-T) เป็นต้น การพัฒนาระบบบริหารจัดการ โครงสร้างพื้นฐานและสิ่งอำนวยความสะดวกในการท่องเที่ยวเชื่อมโยงบริเวณจุดผ่านแดน เช่น การเพิ่มประสิทธิภาพขั้นตอนการข้ามแดนให้ง่ายต่อนักท่องเที่ยวมากขึ้น และการพิจารณาปรับปรุงกฎหมายหรือระเบียบที่เป็นข้อจำกัดต่อการเดินทางเข้ามาในราชอาณาจักรซ้ำของนักท่องเที่ยวที่อยู่นอกอาเซียน เป็นต้น

|  |
| --- |
| **ต่างประเทศ** |

**15. เรื่อง ขอความเห็นชอบต่อร่างเอกสารที่จะมีการให้ความเห็นชอบ รับรอง และลงนามในการประชุมรัฐมนตรีศึกษาอาเซียน ครั้งที่ 10 และการประชุมที่เกี่ยวข้อง**

 คณะรัฐมนตรีมีมติเห็นชอบ ดังนี้

 1. เห็นชอบต่อร่างเอกสารทั้ง 4 ฉบับ ดังนี้

 1.1 กฎบัตรเครือข่ายมหาวิทยาลัยอาเซียน (The Charter of ASEAN University Network)

 1.2 แผนปฏิบัติการอาเซียน - รัสเซียด้านการศึกษา (ASEAN – Russia Plan of Action on Education)

 1.3 แผนปฏิบัติการอาเซียน – จีนเพื่อความร่วมมือด้านการศึกษา พ.ศ. 2560 – 2563 (Plan of Action for ASEAN – China Education Cooperation 2017 – 2020)

 1.4 แผนปฏิบัติการอาเซียนบวกสามด้านการศึกษา พ.ศ. 2561 – 2568 (ASEAN Plus Three Plan of Action on Education 2018 – 2025)

 2. เห็นชอบให้รัฐมนตรีว่าการกระทรวงศึกษาธิการหรือผู้ที่ได้รับมอบหมายจากรัฐมนตรีว่าการกระทรวงศึกษาธิการให้การรับรองและลงนามในกฎบัตรเครือข่ายมหาวิทยาลัยอาเซียน (The Charter of ASEAN University Network) ในฐานะผู้แทนของประเทศไทยร่วมกับรัฐมนตรีว่าการกระทรวงศึกษาธิการของประเทศสมาชิกอาเซียนหรือผู้แทน

 3. เห็นชอบให้รัฐมนตรีว่าการกระทรวงศึกษาธิการหรือผู้ที่ได้รับมอบหมายจากรัฐมนตรีว่าการกระทรวงศึกษาธิการร่วมรับรองเอกสารในข้อ 1.2 – 1.4 ในการประชุมรัฐมนตรีศึกษาอาเซียน ครั้งที่ 10 และการประชุมที่เกี่ยวข้อง

 4. หากจำเป็นต้องปรับปรุงถ้อยคำในเอกสารตามข้อ 1.1 – 1.4 ในส่วนที่มิใช่สาระสำคัญ ไม่ขัดต่อผลประโยชน์ของประเทศไทยและหลักการที่คณะรัฐมนตรีได้ให้ความเห็นชอบไว้ ให้กระทรวงศึกษาธิการหารือกับกรมสนธิสัญญาและกฎหมาย กระทรวงการต่างประเทศ เพื่อพิจารณาดำเนินการในเรื่องนั้นได้ โดยไม่ต้องนำเสนอคณะรัฐมนตรีเพื่อพิจารณาอีกครั้ง

 โดยการประชุมรัฐมนตรีศึกษาอาเซียน ครั้งที่ 10 และการประชุมที่เกี่ยวข้อง (10th ASEAN Ministers Meeting on Education and the related meetings) จัดระหว่างวันที่ 29 ตุลาคม – 1 พฤศจิกายน 2561 ณ กรุงเนปยีดอ สาธารณรัฐแห่งสหภาพเมียนมา ซึ่งการให้ความเห็นชอบ รับรอง และลงนาม ในเอกสาร 4 ฉบับดังกล่าว จะเป็นการยืนยันเจตนารมณ์ของประเทศไทยที่จะร่วมมือกับประเทศสมาชิกอาเซียนในการพัฒนามิติของการศึกษาที่ครอบคลุมถึงการสร้างโอกาสในการเข้าถึงทางการศึกษา การลดความเหลื่อมล้ำ และการจัดการศึกษาที่มีคุณภาพ โดยการดำเนินการดังกล่าวจะนำมาซึ่งเครือข่ายความร่วมมือด้านการศึกษาที่เข้มแข็งอันเอื้อให้เกิดการเรียนรู้ตลอดชีวิต การผลิตและพัฒนากำลังคนที่ขีดความสามารถทัดเทียมนานาชาติ และตอบสนองความต้องการของภาคธุรกิจและอุตสาหกรรม ตลอดจนสนับสนุนการสร้างโอกาสแห่งการเรียนรู้อย่างยั่งยืนให้กับประชาชนของประเทศไทย และประเทศสมาชิกอาเซียนให้พร้อมเป็นพลเมืองโลกที่มีคุณภาพยิ่งต่อไป

**16. เรื่อง การรับรองเอกสารที่เกี่ยวข้องกับการประชุมสภารัฐมนตรีสมาคมแห่งมหาสมุทรอินเดีย ครั้งที่ 18**

 คณะรัฐมนตรีมติเห็นชอบและอนุมัติตามที่กระทรวงการต่างประเทศเสนอ ดังนี้

 1. เห็นชอบต่อร่างเอกสารที่เกี่ยวข้องกับการประชุมสภารัฐมนตรีสมาคมแห่งมหาสมุทรอินเดีย ครั้งที่ 18 (18th Meeting of the Council of Ministers of the Indian Ocean Rim Association – 18th IORA COM) รวม 3 ฉบับ ได้แก่ 1) ร่างแถลงการณ์เอเทควินี 2) ร่างปฏิญญาเพื่อเป็นแนวปฏิบัติในการเพิ่มพูนปฏิสัมพันธ์กับประเทศคู่เจรจาของสมาคมแห่งมหาสมุทรอินเดีย และ 3) ร่างปฏิญญาพิเศษ เฉลิมฉลองครบรอบ 100 ปี วันคล้ายวันเกิดนายเนลสัน แมนเดลา และหากมีความจำเป็นต้องปรับปรุงแก้ไขร่างเอกสารดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้กระทรวงการต่างประเทศดำเนินการได้ โดยไม่ต้องนำเสนอคณะรัฐมนตรีพิจารณาอีกครั้ง

 2. อนุมัติให้รัฐมนตรีช่วยว่าการกระทรวงการต่างประเทศ หรือผู้ที่ได้รับมอบหมายให้เป็นหัวหน้าคณะผู้แทนไทยเข้าร่วมการประชุมสภารัฐมนตรีสมาคมแห่งมหาสมุทรอินเดีย ครั้งที่ 18 เป็นผู้ร่วมให้การรับรองร่างเอกสารดังกล่าว

 ทั้งนี้ จะมีการรับรองเอกสารทั้ง 3 ฉบับ ในการประชุมสภารัฐมนตรีสมาคมแห่งมหาสมุทรอินเดีย ครั้งที่ 18 ในวันที่ 2 พฤศจิกายน 2561 ณ เมืองเดอร์บัน สาธารณรัฐแอฟริกาใต้

 **สาระสำคัญของเรื่อง**

 1. **ร่างแถลงการณ์เอเทควินี**

 1.1 เป็นเอกสารเพื่อแสดงเจตนารมณ์ทางการเมืองของประเทศสมาชิก IORA ที่จะให้ความสำคัญในการส่งเสริมความร่วมมือในระดับภูมิภาคและการรวมตัวทางเศรษฐกิจ โดยแถลงการณ์นี้มุ่งเน้นประเด็นสำคัญ ได้แก่ (1) เชิดชูเกียรตินายเนลสัน แมนเดลา ในฐานะผู้มีบทบาทสำคัญต่อการจัดตั้ง IORA (2) เห็นพ้องให้บังกลาเทศดำรงตำแหน่งรองประธาน IORA ในวาระ ค.ศ. 2019 – 2021 (3) รับรองสมาชิกใหม่ของ IORA ได้แก่ สาธารณรัฐแห่งสหภาพเมียนมาและสาธารณรัฐมัลดีฟส์ และ (4) รับรองสาธารณรัฐตุรกีและสาธารณรัฐเกาหลีเป็นคู่เจรจาของสมาคม

 1.2 แลถงการณ์ฯ แสดงความยินดีต่อการจัดการประชุมและกิจกรรมต่าง ๆ ตามแผนปฏิบัติการของ IORA ในระยะเวลา 1 ปีที่ผ่านมา ซึ่งได้มีพัฒนาการเป็นที่น่าพอใจ อาทิ (1) การปรับแก้กฎบัตรของ IORA เพื่อส่งเสริมการจัดตั้งคณะทำงานใน 3 สาขา ได้แก่ Blue Economy ด้านความปลอดภัยและความมั่นคงทางทะเล และด้านการเสริมสร้างบทบาททางเศรษฐกิจของสตรีรวมถึงการจัดตั้งกลุ่มคณะทำงานหลักด้านการท่องเที่ยว (2) การจัดการประชุมที่สำคัญอื่น ๆ อาทิ การประชุมด้านคาร์บอนสีน้ำเงิน การจัดการประชุมภาควิชาการของ IORA การจัดการประชุมระดับรัฐมนตรี ด้านการเสริมสร้างบทบาททางเศรษฐกิจของสตรีเป็นครั้งแรก การประชุมระดับรัฐมนตรีด้านการท่องเที่ยว ครั้งที่ 2 (3) ยินดีต่อการลงนามบันทึกความเข้าใจฯ ที่สำคัญเพื่อส่งเสริมความร่วมมือกับองค์การระหว่างประเทศต่าง ๆ และ (4) ยินดีต่อพัฒนาการในการส่งเสริมความร่วมมือกับประเทศคู่เจรจาอย่างเป็นรูปธรรมมากขึ้น โดยในที่ประชุมสภารัฐมนตรีครั้งนี้จะรับรองปฏิญญาเพื่อเป็นแนวปฏิบัติในการเพิ่มพูนปฏิสัมพันธ์กับประเทศคู่เจรจาของสมาคมแห่งมหาสมุทรอินเดีย

 2. **ร่างปฏิญญาเพื่อเป็นแนวปฏิบัติในการเพิ่มพูนปฏิสัมพันธ์กับประเทศคู่เจรจาของสมาคมแห่งมหาสมุทรอินเดีย** ระบุถึงความมุ่งมั่นของประเทศคู่เจรจา IORA ในการสนับสนุนการพัฒนาอย่างมีพลวัตและเสริมสร้างความเข้มแข็งของ IORA ผ่านการส่งเสริมความร่วมมือกับประเทศสมาชิก IORA ในสาขาที่มีความสำคัญในลำดับต้น ได้แก่ (1) ความปลอดภัยและความมั่นคงทางทะเล (2) การประมง (3) การอำนวยความสะดวกด้านการค้าและการลงทุน (4) การจัดการภัยพิบัติ (5) ความร่วมมือด้านวิชาการวิทยาศาสตร์และเทคโนโลยี (6) การท่องเที่ยวและการแลกเปลี่ยนด้านวัฒนธรรม และในประเด็นคาบเกี่ยว ได้แก่ (1) การเสริมสร้างบทบาททางเศรษฐกิจของสตรีและ (2) เศรษฐกิจภาคทะเล (Blue Economy) ตามความสนใจและความเชี่ยวชาญของแต่ละประเทศคู่เจรจา รวมทั้งพิจารณาเข้าร่วมการประชุมกับประเทศสมาชิกฯ และให้การสนับสนุนสำนักเลขาธิการและกองทุนพิเศษของ IORA เพื่อให้บรรลุหลักการและวัตถุประสงค์ของ IORA ตามที่ได้ระบุในกฎบัตรและแผนปฏิบัติการ IORA (ค.ศ. 2017 – 2021)

 3. **ร่างปฏิญญาพิเศษ เฉลิมฉลองครบรอบ 100 ปี วันคล้ายวันเกิดนายเนลสัน แมนเดลา** มีสาระเกี่ยวกับการนำแนวคิด วิสัยทัศน์ และผลงานของนายเนลสัน แมนเดลา อดีตประธานาธิบดีสาธารณรัฐแอฟริกาใต้ ในโอกาสครบรอบวันคล้ายวันเกิด 100 ปี มาเป็นแรงบันดาลใจแก่ประเทศสมาชิก IORA เพื่อนำไปปรับใช้ในการดำเนินการตามวัตถุประสงค์และเป้าหมายของ IORA ที่มีความร่วมมือในรูปแบบของฉันทามติและไม่ก้าวก่ายกัน และนำหลักการของการเคารพศักดิ์ศรีความเป็นมนุษย์มาเป็นหัวใจในการลดปัญหาความยากจน ความเหลื่อมล้ำ ความด้อยพัฒนา และการแก้ไขความขัดแย้งโดยสันติวิธี เพื่อยกระดับสังคมผู้ยากไร้ด้อยพัฒนาและสนับสนุนสันติวัฒนธรรมทั่วโลก

**17. เรื่อง ขอความเห็นชอบต่อเอกสารยกระดับกรอบความร่วมมือทางเศรษฐกิจไทย – จีน ที่จะมีการลงนามในระหว่างการเดินทางเยือนสาธารณรัฐประชาชนจีนของรองนายกรัฐมนตรี (นายสมคิด จาตุศรีพิทักษ์)**

 คณะรัฐมนตรีมีมติเห็นชอบและอนุมัติตามที่กระทรวงพาณิชย์เสนอ ดังนี้

 1. เห็นชอบต่อเอกสารยกระดับกรอบความร่วมมือทางเศรษฐกิจระหว่างไทย – จีน ที่จะมีการ ลงนามในระหว่างการเดินทางเยือนสาธารณรัฐประชาชนจีนของรองนายกรัฐมนตรี (นายสมคิด จาตุศรีพิทักษ์) และหากมีความจำเป็นต้องแก้ไขเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ กระทรวงพาณิชย์ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 2. อนุมัติให้รองนายกรัฐมนตรี (นายสมคิด จาตุศรีพิทักษ์) หรือผู้แทนที่ได้รับมอบหมาย ลงนามในเอกสารยกระดับกรอบความร่วมมือทางเศรษฐกิจระหว่างไทย - จีน

 **สาระสำคัญ**

 **เอกสารยกระดับกรอบความร่วมมือทางเศรษฐกิจระหว่างไทย – จีน** มีสาระสำคัญเกี่ยวกับความร่วมมือทางเศรษฐกิจในสาขาสำคัญที่มีผลต่อการพัฒนาขีดความสามารถทางการแข่งขันของไทยและจีน ในสาขาที่ทั้งสองฝ่ายมีความสนใจร่วมกัน ได้แก่

 1. **ความร่วมมือด้านอุตสาหกรรมและการลงทุน** สนับสนุนความร่วมมือด้านอุตสาหกรรมและการลงทุนในอุตสาหกรรมเป้าหมาย อาทิ ยานยนต์สมัยใหม่ อิเล็กทรอนิกส์อัจฉริยะ การท่องเที่ยวกลุ่มรายได้ดี การท่องเที่ยวเชิงสุขภาพ เทคโนโลยีชีวภาพทางการเกษตร อาหารเพื่ออนาคต หุ่นยนต์ การบินและโลจิสติกส์ เป็นต้น

 2. **ความร่วมมือด้านวิทยาศาสตร์ เทคโนโลยี และนวัตกรรม** เสริมสร้างความร่วมมือด้านวิทยาศาสตร์ เทคโนโลยี และนวัตกรรม ภายใต้คณะกรรมการร่วมด้านความร่วมมือทางวิทยาศาสตร์และเทคโนโลยี ส่งเสริมการอำนวยความสะดวกของความร่วมมือในหลายรูปแบบ และขยายความเป็นหุ้นส่วนกับจีน ผ่านเมืองนวัตกรรมอาหารประเทศไทย

 3. **ความร่วมมือด้านเทคโนโลยีสารสนเทศ และการสื่อสาร** ส่งเสริมความร่วมมือทวิภาคีและแลกเปลี่ยนการบริการด้านซอฟต์แวร์ เทคโนโลยีสารสนเทศ ประสบการณ์ด้านการเปลี่ยนแปลงด้านดิจิทัล และความร่วมมือด้านการพัฒนาทรัพยากรมนุษย์ในด้านดิจิทัล รวมทั้งจัดตั้งคณะทำงานความร่วมมือด้านเศรษฐกิจดิจิทัลต่อไป

 4. **ความร่วมมือด้านการเงิน** ส่งเสริมการใช้เงินหยวนและเงินบาทในการชำระเงินสำหรับการค้าและการลงทุน และขยายความร่วมมือในสาขาที่เกี่ยวกับเทคโนโลยีด้านการเงิน เพื่อส่งเสริมบริการการเงินในหลายรูปแบบ โดยใช้นวัตกรรมทางการเงิน

 5. **ความร่วมมือด้านการท่องเที่ยว** เน้นการท่องเที่ยวที่มีคุณภาพและมาตรฐานความปลอดภัยของนักท่องเที่ยวของทั้งสองประเทศ และร่วมกันสร้างสรรค์สินค้าและบริการเกี่ยวกับการท่องเที่ยวที่มีศักยภาพ

 6. **ความร่วมมือด้านการค้าและเศรษฐกิจระดับภูมิภาค** สองฝ่ายเห็นพ้องให้ใช้ประโยชน์จากกรอบความร่วมมือระดับมณฑลระหว่างไทยกับจีนที่มีอยู่เดิม สนับสนุนความเชื่อมโยงในภูมิภาคผ่านความร่วมมือภายใต้เขตเศรษฐกิจสามเหลี่ยมปากแม่น้ำจูเจียง พื้นที่บริเวณกวางตุ้ง ฮ่องกง และ มาเก๊า กรอบความร่วมมือแม่โขง - ล้านช้าง โครงการพัฒนาความร่วมมือทางเศรษฐกิจในอนุภูมิภาคลุ่มแม่น้ำโขง และความร่วมมือระหว่างประเทศ ลุ่มแม่น้ำ อิรวดี – เจ้าพระยา - แม่โขง

 ทั้งนี้ รองนายกรัฐมนตรี (นายสมคิด จาตุศรีพิทักษ์) และคณะมีกำหนดเดินทางเยือนสาธาณรัฐประชาชนจีน ระหว่างวันที่ 1 – 8 พฤศจิกายน 2561 ซึ่งจะมีกำหนดเข้าเยี่ยมคารวะผู้บริหารระดับสูงของจีนในวันที่ 2 พฤศจิกายน 2561 ณ กรุงปักกิ่ง ในการนี้ สองฝ่ายจะมีการลงนามในเอกสารยกระดับกรอบความร่วมมือทางเศรษฐกิจไทย - จีน ในโอกาสดังกล่าว

|  |
| --- |
| **แต่งตั้ง** |

**18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นายพงศ์ธร พากเพียรทรัพย์** รองอธิบดีกรมธนารักษ์ ให้ดำรงตำแหน่ง ที่ปรึกษาด้านการบริหารเหรียญกษาปณ์และทรัพย์สินมีค่า (นักวิเคราะห์นโยบายและแผนทรงคุณวุฒิ) กรมธนารักษ์ กระทรวงการคลัง ตั้งแต่วันที่ 23 กรกฎาคม 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**19. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

                   คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นายวราวุธ ภู่อภิญญา** ผู้ช่วยปลัดกระทรวง สำนักงานปลัดกระทรวง ให้ดำรงตำแหน่ง เอกอัครราชทูต สถานเอกอัครราชทูต ณ กรุงอาบูดาบี สหรัฐอาหรับเอมิเรตส์ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง ทั้งนี้ การแต่งตั้งเอกอัครราชทูตประจำต่างประเทศดังกล่าว ได้รับความเห็นชอบจากประเทศผู้รับ

**20. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงวัฒนธรรม)**

                   คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้งข้าราชการพลเรือนสามัญ

สังกัดกระทรวงวัฒนธรรม ให้ดำรงตำแหน่งประเภทบริหารระดับสูง จำนวน 6 ราย ดังนี้

                   1. **นางยุพา ทวีวัฒนะกิจบวร** ผู้ช่วยปลัดกระทรวง สำนักงานปลัดกระทรวง ดำรงตำแหน่ง

รองปลัดกระทรวง สำนักงานปลัดกระทรวง

                   2. **นายเกรียงศักดิ์ บุญประสิทธิ์** รองอธิบดีกรมการศาสนา ดำรงตำแหน่ง ผู้ตรวจราชการกระทรวง สำนักงานปลัดกระทรวง

                   3. **นายประทีป เพ็งตะโก** รองอธิบดีกรมศิลปากร ดำรงตำแหน่ง ผู้ตรวจราชการกระทรวง

สำนักงานปลัดกระทรวง

                   4. **นายสมเกียรติ พันธรรม** รองอธิบดีกรมส่งเสริมวัฒนธรรม ดำรงตำแหน่ง ผู้ตรวจราชการกระทรวง สำนักงานปลัดกระทรวง

                   5. **นางสาวศิริพรรณ ทองเจิม** รองผู้อำนวยการสำนักงานศิลปวัฒนธรรมร่วมสมัย ดำรงตำแหน่ง ผู้ตรวจราชการกระทรวง สำนักงานปลัดกระทรวง

                   6. **นายประดิษฐ์ โปซิว** รองอธิบดีกรมส่งเสริมวัฒนธรรม ดำรงตำแหน่ง ผู้ตรวจราชการกระทรวง สำนักงานปลัดกระทรวง

                   ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง และทดแทนผู้เกษียณอายุราชการ

**21. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการสถาบันวิจัยและพัฒนาพื้นที่สูง**

                   คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้งประธานกรรมการและกรรมการผู้ทรงคุณวุฒิในคณะกรรมการสถาบันวิจัยและพัฒนาพื้นที่สูง จำนวน 7 คน ดังนี้

                   1. นางมิ่งขวัญ วิชยารังสฤษดิ์       เป็นประธานกรรมการ

                   2. นายชวลิต ชูขจร                    เป็นกรรมการผู้ทรงคุณวุฒิด้านการเกษตร

                   3. นายดนุชา สินธวานนท์            เป็นกรรมการผู้ทรงคุณวุฒิด้านการพัฒนาสังคม

                   4. นางสาวลดาวัลย์ คำภา            เป็นกรรมการผู้ทรงคุณวุฒิด้านการอนุรักษ์และ ฟื้นฟูทรัพยากรธรรมชาติ

                   5. นางสาววิบูลย์ลักษณ์ ร่วมรักษ์ เป็นกรรมการผู้ทรงคุณวุฒิด้านเศรษฐกิจและ การตลาด

                   6. คุณจันทนี ธนรักษ์                 เป็นกรรมการผู้ทรงคุณวุฒิด้านบริหารจัดการ

                   7. นายนนทิกร กาญจนะจิตรา     เป็นกรรมการผู้ทรงคุณวุฒิด้านการบริหารงบประมาณ

                   ทั้งนี้ ตั้งแต่วันที่ 30 ตุลาคม 2561 เป็นต้นไป

.......................